text:
1:1 Hong sola-solake, helo bara kalunen injadian, Auh te jari aton. Auh te aton hinje Hatalla tuntang auh te sama dengan Hatalla. 2 Bara solake ie hinje Hatalla 3 Kare taloh handiai injadian mahalau ie, tuntang bara kare taloh handiai je aton, ije mahin jaton je jari injadian dia mahalau ie. 4 Auh te asal pambelom, tuntang pambelom te manenga kalawa akan olon. 5 Kalawa te manyingah huang kakaput, tuntang kakaput dia olih mambelepe. 6 Maka dumah oloh je inyoho Hatalla, Yohanes arae. 7 Ie dumah mambarita tahiu kalawa te, mangat oloh samandiai percaya. 8 Ie kabuat beken kalawa te, ie baya mambarita bewei. 9 Jete kalawa toto je mampalawa oloh samandiai, dumah akan kalunen. 10 Auh te aton hong kalunen, kalunen injadian mahalau ie, tapi kalunen dia mangasene ie. 11 Ie dumah akan lewun ayue kabuat tapi utus ayue dia manarima ie. 12 Tapi kare oloh je manarima ie tuntang percaya dengae, ewen te mandino hak manjadi anak Hatalla, 13 je inakan dia bara olon, basa pambelom je taheta te bara Hatalla asale. 14 Auh te jari manjadi olon, ie melai hong marak itah, tuntang itah jari mite kahaie. Kahai te inarima kilau anak tunggal Bapa. Mahalau ie itah mite Hatalla tuntang mite sintae dengan itah. 15 Yohanes dumah kilau saksie, ie mambarita: "Jetoh ie je insanangku: ie kareh dumah rahian bara aku, tapi ie labih hai bara aku, basa helo bara aku aton, ie jari aton." 16 Ie kontep asi; jaton tikase, ie mamberkat itah. 17 Hukum Tuhan inarima itah bara Moses. Tapi asi tuntang kaketep Hatalla imparahan mahalau Yesus Kristus. 18 Jaton oloh je puji mite Hatalla, beken bara anak tunggal Bapa, tuntang heret toto dengae je sama dengan Bapa. Ie je mamparahan Bapa akan itah. 19 Kare oloh Yehudi je mimbing kuasa hong Yerusalem manyoho kare imam tuntang kare oloh Lewi haguet manalih Yohanes tuntang misek dengae, "Ikau toh eweh?" 20 Yohanes mangaku dengan terus-tarang, "Aku dia Raja Panyalamat." 21 "Amon kalote, ikau eweh?" koan ewen misek. "En ikau Elia?" "Dia," koan Yohanes tombah. "En ikau Nabi?" koan ewen misek tinai. "Dia," koae tombah. 22 "Amon kalote, sanan akan ikei eweh ikau toh," koan ewen, "mangat ikei tau mansanan auh tombah ikei akan oloh je manyoho ikei. Narai auh ayum tahiu arepm kabuat?" 23 Yohanes tombah, "Aku toh oloh je insanan awi Nabi Yesaya: 'Oloh je mantehau hong padang pasir: Keleh mamparata jalan akan Tuhan.' " 24 Kare oloh je inyoho awi oloh Parisi 25 misek, "Amon ikau dia Raja Panyalamat, dia Elia, dia kea Nabi, mbuhen ikau mampandoi?" 26 Yohanes tombah, "Aku mampandoi hapan danum. Tapi hong marak keton aton oloh je dia keton kasenee. 27 Ie dumah rahian bara aku, tapi aku toh mengkak talin sapatue mahin dia patut intu taharepe." 28 Taloh handiai te manjadi hong Betania, silan Sungei Yordan hila timor tuntang eka Yohanes mampandoi. 29 Hanjewu tinai Yohanes mite Yesus dumah manalih ie. Palus Yohanes hamauh, "Ite, jete Anak tabirin Hatalla je manganan dosan kalunen. 30 Ie toh je koangku akan dumah rahian bara aku, tapi labih hai bara aku, basa helo bara aku inakan, ie jari aton. 31 Helo bara te aku jaton katawan eweh ie te. Padahal aku dumah mampandoi hapan danum mangat utus Israel mangasene ie." 32 Yohanes kea manenga kasaksian kalotoh, "Aku mite Roh Hatalla mohon sama kilau burung dara je mohon bara langit palus melai hunjun ie. 33 Metoh te aku hindai katawan eweh ie. Tapi Hatalla je manyoho aku mampandoi mahapan danum jari hamauh dengangku, 'Amon ikau mite Roh Hatalla mohon, palus melai intu hunjun ije biti oloh, ie te je kareh mampandoi mahapan Roh Hatalla.' 34 Aku kabuat jari mitee," koan Yohanes, "tuntang aku manenga kasaksian je ie te Anak Hatalla." 35 Hanjewu andau tinai Yohanes aton hong eka te dengan due muride. 36 Katika ie mite Yesus mahalau, ie hamauh, "Ite! Jete Anak Tabirin Hatalla." 37 Kadadue murid Yohanes mahining kare auh te, palus haguet manuntut Yesus. 38 Yesus tampaliau akan likut, tuntang mite ewen metohe manuntut ie. Ie misek. "Keton manggau en?" Ewen tombah, "Rabi, hong kueh Rabi melai?" ('Rabi' te rimae guru.) 39 "Has ite ih kabuat," koan Yesus. Ewen haguet hayak dengae tuntang mite hong kueh ie melai. Metoh te pukul epat halemei. Andau te ewen melai dengae. 40 Ije bara due biti oloh te jari mahining taloh je inyewut Yohanes tuntang palus haguet omba Yesus, iete Andreas, paharin Simon Petrus. 41 Andreas jele-jeleng manggau Simon, paharie te, tuntang hamauh dengae, "Ikei jari hasondau dengan Mesias!" (Mesias te sama rimae dengan Kristus iete: Raja Panyalamat.) 42 Andreas magah Simon manalih Yesus. Yesus mananture Simon, palus hamauh, "Ikau Simon, anak Yona. Ikau kareh inggare Kepas." (Kepas sama rimae dengan Petrus, iete: bukit batu.) 43 Hanjewu andau tinai Yesus manukas arepe haguet akan Galilea. Ie hasondau dengan Pilippus, tuntang hamauh dengae, "Has omba aku!" 44 Pilippus asale bara Betsaida, eka Andreas tuntang Petrus. 45 Pilippus hasondau dengan Natanael tuntang hamauh dengae, "Ikei jari hasondau dengan oloh je inyewut awi Moses huang Surat Hukum ain Hatalla, tuntang je imbarita awi kare nabi. Ie te Yesus bara Nasaret, anak Yosep." 46 Tapi Natanael tombah, "En mungkin taloh je bahalap te dumah bara Nasaret?" "Has ite kabuat," koan Pilippus. 47 Yesus mite Natanael dumah, palus hamauh tahiu ie, "Ite, jete je puna toto oloh Israel. Huang ie jaton je tanjaro." 48 "Kilen ampie Bapa mangasene aku?" koan Natanael misek Yesus. Yesus tombah, "Helo bara Pilippus mantehau ikau, aku jari mite ikau hong penda batang ara te." 49 "Bapa Guru," koan Natanael, "Bapa toh anak Hatalla! Bapa Rajan utus Israel!" 50 Yesus hamauh, "Ikau percaya, baya awi aku mansanan je aku jari mite ikau hong penda batang ara te? Kare taloh je labih hai haream bara te ikau kareh tau mitee!" 51 Koan Yesus tinai, "Toto, keleh ikau percaya, ikau kareh mite langit buap, tuntang kare malekat Hatalla mohon mandai' intu anak olon."
2:1 Due andau tinai limbah te aton pesta kawin intu lewu Kana hong Galilea, tuntang indu Yesus aton intu hete. 2 Yesus tuntang kare muride irawei kea akan pesta te. 3 Katika anggur jari lepah, indue hamauh dengan Yesus, "Ewen lepah anggur." 4 Yesus tombah, "Ela manyoho aku. Hindai sampai katikae aku mamparahan arepku." 5 Tapi indu Yesus hamauh dengan kare anak oloh, "Lalus ih narai taloh je inyohoe keton." 6 Hong hete aton jahawen balanai je inatap hapan bapenyau manumon hadat oloh Yehudi. Gagenep balanai te huange kurang labih aton saratus liter. 7 Yesus hamauh dengan kare anak oloh te, "Suang kare balanai te hapan danum." Maka ewen manyuange sampai kontep. 8 Palus Yesus hamauh dengan ewen, "Nah, imbit isut danum te akan pamimpin pesta." Ewen mimbit danum te akan pamimpin pesta, 9 tuntang ie manyurup danum je jari hobah manjadi anggur. (Ie dia katawan bara kueh anggur te, baya kare anak oloh je manyuang danum te ih je katawae.) Maka pamimpin pesta te mantehau panganten hatue, 10 palus hamauh dengae, "Bahut, oloh labih helo manyarungan anggur je paling bahalap tuntang amon kare tamu jari peda mihop, harun manyarungan anggur biasa. Tapi pahari sampai toh mingkes anggur je paling bahalap!" 11 Maka jete taloh heran je solake ilalus Yesus. Ie malalus jete intu Kana hong Galilea. Mahapan tanda te ie mamparahan kahaie. Maka kare muride percaya dengae. 12 Limbah te tinai Yesus haguet akan Kapernaum haya-hayak dengan indue, kare paharie tuntang kare muride. Ewen melai hete pire-pire andau katahie. 13 Metoh Andau Pesta Paska Yehudi jari tokep, Yesus haguet akan Yerusalem. 14 Intu Human Tuhan hong Yerusalem ie sondau kare oloh panjual sapi, tabiri, tuntang burung dara; tuntang kea kare oloh je manakiri duit, mondok intu hete. 15 Yesus manampa ije cambuk bara tali palus maharak uras kare meto te, aloh tabiri atawa sapi, bara huang Human Tuhan. Kare meja ain oloh je manakiri duit inambalike sampai kare duit ewen kasaburan akan hete-hete. 16 Palus ie hamauh dengan oloh je bajual burung dara, "Gatang urase bara hetoh. Ela mawi Human Bapaku manjadi eka badagang!" 17 Maka kare murid taraingat dengan auh Surat Barasih kalotoh, "Sintangku dengan Humam, o Hatalla, mangalasut ateiku." 18 Kare panguasa Yehudi manantang Yesus, koan ewen, "Coba mawi taloh heran akan ikei, je mansanan ikau aton hak mawi taloh kilau toh." 19 Yesus tombah, "Nderep ih Huma toh, tuntang huang telo andau aku kareh mamangue haluli." 20 Palus ewen hamauh, "Epat puluh jahawen nyelo katahie oloh mamangun Human Hatalla toh. Tuntang ikau handak mamangue haluli huang telo andau?" 21 Tapi Human Hatalla je koan Yesus iete bitin ayue kabuat. 22 Jadi limbah te tinai, sana Yesus impisik bara pampatei kare muride taraingat Yesus puji mansanan hal te akan ewen. Maka ewen balalu percaya dengan taloh je inyurat huang Surat Barasih tuntang dengan taloh je insanan awi Yesus. 23 Pandehan Yesus aton hong Yerusalem, hong wayah Pesta Paska, are oloh percaya dengae tagal kare taloh heran je iawie. 24 Tapi Yesus kabuat dia percaya dengan ewen, awi ie mangasene oloh samandiai. 25 Oloh dia usah manenga katarangan akae tahiu eweh bewei, awi ie katawan kabuat taloh je aton huang atei olon.
3:1 Aton ije biti tokoh agama bara marak oloh Parisi je bagare Nikodemus. 2 Sinde hong hamalem ie dumah manalih Yesus tuntang hamauh, "Bapa Guru, ikei katawan Bapa inyoho awi Hatalla. Basa ije biti mahin jaton oloh tau mawi kare taloh heran kilau je iawi Bapa, amon Hatalla dia mampahayak ie." 3 Yesus tombah, "Percaya ih ije biti mahin jaton oloh tau manjadi anak ungkup ain Hatalla, amon ie dia inakan haluli." 4 "Dia badai' oloh bakas tau inakan haluli," koan Nikodemus dengan Yesus, "En tau ie tame haluli akan kanain indue tuntang inakan haluli?" 5 Yesus tombah, "Toto haliai auhku toh: amon oloh dia inakan hapan danum tuntang hapan Roh Hatalla, oloh te dia tau manjadi anak ungkup ain Hatalla. 6 Olon secara biti-bereng inakan awi oloh bakase, tapi secara roh inakan awi Roh Hatalla. 7 Ela hengan amon aku hamauh, keton samandiai musti inakan haluli. 8 Riwut manampur tumon kanahuange; itah mahining auhe, tapi dia katawan bara kueh pandumahe tuntang akan kueh pangguete. Kalote kea dengan oloh je inakan awi Roh Hatalla." 9 "Kilen ampie jete tau manjadi?" koan Nikodemus misek. 10 Yesus tombah, "Ikau toh Guru hong Israel; dia badai' ikau dia katawan? 11 Percaya ih: ikei hakotak baya tahiu taloh je ingatawan ikei, tuntang ikei manenga kasaksian baya tahiu taloh je jari gitan ikei; tapi keton dia maku manarima kasaksian ikei. 12 Keton dia percaya amon aku manyarita akan keton tahiu kare hal ain kalunen toh; kilen ampie keton tau percaya, amon aku manyarita akan keton tahiu kare hal bara sorga? 13 Jaton ije biti oloh puji mandai' akan sorga, beken bara ie je mohon akan kalunen, ie te Anak Olon. 14 Sama kilau Moses manggatang handipe tambaga intu tapakan kayu hong padang pasir, kalote kea Anak Olon musti inggatang, 15 mangat kakare oloh je percaya dengae mandino pambelom je bujur tuntang katatahie." 16 Karana kalote Hatalla sinta dengan olon hong kalunen toh, sampai ie manenga anake je tunggal, uka gagenep oloh je percaya dengae dia binasa, tapi mandino pambelom je bujur tuntang katatahie. 17 Basa Hatalla manyoho Anake dia uka mahakim kalunen toh, tapi uka manyalamate. 18 Oloh je percaya dengae dia ihukum. Tapi oloh je dia percaya jari buah hukum awi Hatalla, awi ie dia percaya dengan Anak Hatalla je tunggal. 19 Ie inuntut hagalang hal jetoh: Kalawa te jari dumah akan kalunen, tapi olon labih marajin kakaput bara kalawa, awi gawin ewen papa. 20 Gagenep oloh je mawi kapapa, basingi kalawa; ie dia maku dumah manalih kalawa, mangat gawie je papa te dia gitan. 21 Tapi oloh je malalus kahandak Hatalla, dumah manalih kalawa uka manjadi batantu taloh je ilaluse te jete manumon kahandak Hatalla. 22 Limbah te Yesus dengan kare muride haguet akan Yudea. Ie melai hete pire-pire katika katahie dengan ewen tuntang mampandoi. 23-24 Hong katika te Yohanes hindai tame penjara. Ie mampandoi intu Ainon, dia kejau bara Salem, awi intu hete are danum. Kare oloh dumah manalih ie, tuntang ie mampandoi ewen. 25 Pire-pire murid Yohanes nampara hakaridu dengan oloh Yehudi tahiu atoran gawi mamparasih. 26 Ewen haguet manalih Yohanes, tuntang hamauh, "Pa Guru, en bapa magon mingat oloh je dengan bapa hong silan Sungei Yordan te, je ininjok bapa akan ikei bihin? Ie wayah toh mampandoi kea, tuntang kare oloh uras haguet manalih ie!" 27 Yohanes tombah, "Olon jaton tau mandino taloh en-en amon dia inenga Hatalla akae. 28 Keton kabuat jari mahining aku hamauh, 'Aku toh beken Raja Panyalamat. Aku inyoho helo bara ie.' 29 Panganten bawi jete ain panganten hatue. Sobat panganten hatue te baya mendeng hila balikate tuntang manyeneh, tuntang ie hanjak amon mahining auh panganten hatue. Kalote kea dengangku. Toh aku hanjak toto. 30 Ie te musti sasar mambatang, tuntang aku sasar dia mambatang." 31 Je dumah bara ngambo mahunjun taloh samandiai. Je dumah bara kalunen tame baris oloh kalunen, tuntang hakotak tahiu kare hal kalunen. Ie je dumah bara ngambo mahunjun taloh samandiai. 32 Ie hakotak tahiu taloh je jari gitae tuntang jari ihininge, tapi ije biti mahin jaton oloh percaya dengan auh kasaksiae. 33 Oloh je percaya dengan kasaksiae te, mangaku Hatalla toto. 34 Karana oloh je inyoho Hatalla, manyampai kare auh Hatalla, basa Roh Hatalla jari inenga lepah akae. 35 Bapa sinta Anak tuntang jari manyarah salepah kuasae akae. 36 Oloh je percaya dengan Anak te, kareh mandino pambelom je bujur tuntang katatahie. Tapi oloh je dia mamenda Anak te jaton mandino pambelom. Ie ihukum Hatalla sampai katatahie.
4:1 Kare oloh Parisi mahining je Yesus mandino tuntang mampandoi labih are murid bara Yohanes. 2 (Sapunae Yesus kabuat dia mampandoi malengkan kare muride bewei.) 3 Katika Yesus katawan kare oloh Parisi jari mahining tahiu hal te, ie haguet bara Yudea haluli akan Galilea. 4 Hong panjalanae te ie musti mahalau Samaria. 5 Maka Yesus sampai intu ije lewu hong Samaria je bagare Sikar, dia kejau bara petak je horan inenga Yakob akan anake Yosep. 6 Intu hete aton sumur Yakob. Yesus heka toto tagal panjalanae, awi te ie mondok intu saran sumur. Metoh te kurang labih pukul duewalas bentok andau. 7-8 Tuntang kare murid Yesus jari haguet akan lewu mangat mamili panginan. Limbah te tinai ije biti bawin oloh Samaria dumah masip danum. Yesus hamauh dengae, "Bu, tau aku balaku danum?" 9 Bawin Samaria te tombah, "Tuan oloh Yehudi, aku oloh Samaria; mbuhen Tuan balaku danum dengangku?" (Basa kare oloh Yehudi jaton kajentae dengan oloh Samaria.) 10 Yesus tombah, "Jaka ikau katawan panengan Hatalla tuntang eweh je balaku danum ihop dengam, pasti ikau kabuat je balaku danum ihop dengae, tuntang Ie akan manenga akam danum pambelom." 11 Koan oloh bawi te, "Ain Tuan jaton timba, tuntang sumur toh handalem toto. Bara kueh Tuan mandino danum pambelom? 12 Yakob, tato hiang ikei, manenga sumur toh akan ikei. Ie kabuat masip danum ihop bara hetoh; kalote kea kare anak jariae tuntang kare meto je imbelome. En Tuan manyangka Tuan labih hai bara Yakob?" 13 "Oloh je mihop danum toh kareh teah belaie tinai," koan Yesus, 14 "tapi oloh je mihop danum je inengaku te, dia tau teah belaie tinai sampai katatahie. Karana danum je inengaku te kareh manjadi tahasak danum huang arepe je mamancar balua tuntang manenga akae pambelom je bujur tuntang katatahie." 15 Koan oloh bawi te, "Tuan, tenga akangku danum te, mangat aku dia teah belaiku tinai; tuntang dia usah haluli akan hetoh mangat masip danum." 16 "Lius, tehau kabalim, palus haluli akan hetoh," koan Yesus. 17 "Aku jaton banangku," koan oloh bawi te. "Puna toto auhm te," koan Yesus. 18 "Basa ikau jari kawin hangkalime tuntang oloh hatue je belom hinje ikau metoh toh jete dia ie kabalim." 19 "Toh aku katawan Tuan toh nabi," koan oloh bawi te. 20 "Tato hiang ikei manyembah Hatalla hong bukit toh, tapi koan utus Tuan, baya hong Yerusalem bewei eka oloh manyembah Hatalla." 21 "Percaya ih", koan Yesus dengae, "sinde katika oloh kareh manyembah Bapa, dia tinai hong Bukit toh, tuntang dia kea hong Yerusalem. 22 Keton oloh Samaria manyembah taloh je dia keton kasenee, tapi ikei oloh Yehudi manyembah ie je kasenan ikei, awi kasalamatan te dumah bara oloh Yehudi. 23 Tapi katikae kareh dumah, malahan jari dumah metoh toh, iete hapan kuasan Roh Hatalla oloh manyembah Bapa huang kabujur. Ewen kareh manyembah mahapan cara je ingahandak Bapa. 24 Basa Hatalla te Roh, tuntang baya dengan Roh Hatalla, kare oloh tau manyembah Bapa tumon ampin katotoe." 25 Oloh bawi te hamauh dengan Yesus, "Aku katawan Raja Panyalamat (je inyewut Kristus) akan dumah. Amon ie dumah, ie akan mansanan kakare taloh handiai akan itah." 26 "Aku toh ie," koan Yesus, "Aku je metoh toh hakotak dengam." 27 Hong katika te murid Yesus haluli. Ewen hengan mite Yesus hakotak dengan ije biti oloh bawi. Tapi ije biti mahin jaton bara ewen te je misek dengan oloh bawi te, "Ibu perlu en?" atawa misek dengan Yesus, "Mbuhen bapa hakotak dengan oloh bawi te?" 28 Maka oloh bawi te malihi balanaie intu hete palus hadari akan lewu tuntang hamauh dengan kare oloh hong hete, 29 "Has ite oloh je mansanan akangku kare taloh handiai je puji aku mawie. En mungkinkah ie te Raja Panyalamat?" 30 Maka kare oloh te malihi lewu palus haguet manalih Yesus. 31 Pandehan te kare muride mimbit Yesus kuman. "Bapa Guru," koan ewen, "has itah kuman." 32 Tapi Yesus tombah, "Ayungku aton panginan je dia keton katawae." 33 Maka kare muride nampara hisek sama arepe, "En aton oloh je mimbit panginan akae?" 34 Palus Yesus hamauh, "Panginangku iete malalus kahandak ayue je manyoho aku, tuntang mampajadi gawi je inyarahe akangku. 35 Keton hamauh, 'Epat bulan hindai wayah getem.' Tapi aku hamauh dengan keton: Tampayah kare tana je jari lenda-lendang, jari tatap uka inggetem! 36 Oloh je manggetem jari nampara manarima upahe tuntang mamumpong hasil akan pambelom je bujur tuntang katatahie. Maka oloh je manawor tuntang je manggetem tau haya-hayak hanjak. 37 Toto kea auh paribasa toh, 'Aton oloh je mimbul, oloh beken je manggetem.' 38 Aku manyoho keton haguet manggetem hong tana je keton dia manguae; oloh beken jari bagawi hete tuntang keton manarima kaontongan bara gawin ewen." 39 Are oloh Samaria hong lewu te percaya dengan Yesus, awi oloh bawi te hamauh, 'Ie mansanan akangku kare taloh handiai je puji aku mawie.' 40 Maka katika oloh Samaria te hasondau dengan Yesus, ewen balaku nyame-nyame uka ie melai dengan ewen. Jadi Yesus melai hong hete due andau katahie. 41 Limbah te labih are hindai oloh percaya dengan Yesus tagal taloh je iajare kabuat akan ewen. 42 Ewen hamauh dengan oloh bawi te, "Toh ikei percaya, dia hindai tagal taloh je insanan akan ikei, tapi awi ikei kabuat jari mahining ie, tuntang katawan je ie te puna Panyalamat kalunen." 43 Limbah due andau melai hong Sikar, Yesus haguet akan Galilea. 44 Yesus kabuat jari hamauh, "Ije biti nabi dia ihormat intu lewun ayue kabuat." 45 Tapi katika ie sampai hong Galilea, kare oloh hong hete manambang ie dengan sanang atei, awi ewen aton hong Yerusalem metoh Andau Pesta Paska, tuntang jari mite taloh handiai je iawi Yesus. 46 Balalu Yesus haluli akan Kana hong Galilea, ekae puji mobah danum manjadi anggur. Hong lewu te aton ije biti pagawai istana; anake metoh haban hong Kapernaum. 47 Katika ie mahining Yesus dumah bara Yudea akan Galilea, ie haguet manalih Yesus tuntang balaku Yesus dumah akan Kapernaum mangat mampakeleh anake je handak matei. 48 Yesus hamauh dengan pagawai istana te, "Jaka keton dia mite kare taloh heran, dia keton percaya." 49 "Tuan," koan pagawai istana te tombah, "Jeleng dumah helo bara anakku matei." 50 Koan Yesus dengae, "Haguet ih anakm te keleh." Oloh te percaya dengan auh Yesus, palus ie haguet. 51 Hong benteng jalan, kare jipee dumah manalih ie tuntang mangabar, "Anak Tuan jari keleh." 52 Palus ie misek dengan ewen pukul pire anak te nampara keleh. Ewen tombah, "Andau male kurang labih pukul ije bentok andau dareme nihau." 53 Palus bapa anak te taraingat je intu katika te kea Yesus hamauh dengae, "Anakm te keleh." Maka ie tuntang hapus keluargae percaya dengan Yesus. 54 Maka jete taloh heran je kaduee je iawi Yesus hong Galilea limbah ie dumah bara Yudea.
5:1 Limbah te aton pesta ain oloh Yehudi, maka Yesus haguet akan Yerusalem. 2 Hong Yerusalem tokep "Bauntonggang Tabiri" aton ije talaga, je huang basa Ibrani inggare Betesda. Intu hete aton lime laladang. 3 Hong kare laladang te are oloh haban menter; aton je babute, aton je batimpang, tuntang aton je lumpuh. Ewen uras mentai danum hong talaga te hariak. 4 Basa aton katikae malekat Tuhan mohon akan talaga te tuntang mariak danume. Tuntang oloh haban je pangkasolake tame akan huang talaga te metoh danume hariak, tau keleh bara panyakit en bewei je buah ie. 5 Hong eka te aton ije oloh hatue je jari haban telo puluh hanya nyelo katahie. 6 Yesus mite ie menter intu hete tuntang katawan je ie jari tahi toto haban; maka Yesus misek ie, "En ikau maku keleh?" 7 Oloh haban te tombah, "Bapa, jaton oloh hong hetoh je tau mampasewu aku akan talaga te katika danume hariak. Tuntang pandehan aku manalih talaga oloh beken jari sewu helo bara aku." 8 Maka Yesus hamauh dengae, "Hingkat ih, gatang amakm tuntang haguet mananjong." 9 Hemben te kea oloh te keleh. Ie manggatang amake tuntang mananjong. Hal te manjadi hong andau Sabat. 10 Tagal te kare panguasa Yehudi hamauh dengan oloh je harue keleh te, "Andau toh andau Sabat. Ikau dia tau manggatang amakm." 11 Tapi oloh te tombah, "Oloh je mampakeleh aku endau manyoho aku manggatang amakku tuntang mananjong." 12 "Eweh ie je manyoho ikau manggatang amakm tuntang mananjong?" koan ewen misek. 13 Tapi oloh je jari keleh te dia katawan eweh oloh te, basa Yesus jari jaton hong marak oloh are te. 14 Limbah te tinai Yesus hasondau dengan oloh te hong Human Tuhan, tuntang hamauh dengae, "Toh ikau jari keleh. Ela ih badosa tinai mangat dia buah taloh je labih papa." 15 Maka oloh te haguet palus mansanan akan kare panguasa Yehudi je Yesus te je jari mampakeleh ie. 16 Tuntang tagal te ewen manggau jalan uka mangapehe Yesus, basa ie mampakeleh oloh hong andau Sabat. 17 Tapi Yesus hamauh dengan ewen, "Bapaku harajur bagawi sampai wayah toh, tuntang aku mahin bagawi kea." 18 Kare auh te mawi kare panguasa Yehudi sasar manggau akal uka mampatei ie. Ewen mawie kalote, dia baya awi ie malanggar atoran agama tahiu Andau Sabat, tapi awi ie kea hamauh je Hatalla te Bapae; rimae ie manyama arepe dengan Hatalla. 19 Yesus tombah kare oloh te kalotoh, "Percaya bewei, Anak jaton tau malalus taloh en-en hapan kuasae kabuat. Ie baya malalus taloh je gitae ilalus awi Bapae. Karana taloh je ilalus awi Bapa, jete kea je ilalus awi Anak. 20 Basa Bapa sinta Anak tuntang mamparahan akae kakare taloh je iawie kabuat. Bapa handak mamparahan akae gawi je labih hai haream sampai keton hengan. 21 Bapa te mambelom oloh matei tuntang manenga akan ewen pambelom je bujur tuntang katatahie; kalote kea Anak manenga pambelom je katatahie akan oloh je akae te ie handak manenga pambelom. 22 Bapa kabuat dia mahakim eweh bewei. Salepah kuasae hapan mahakim jari inyarahe akan Anake. 23 Bapa malalus jete mangat oloh samandiai mahormat Anak kilau ewen mahormat Bapa. Oloh je dia mahormat Anak dia kea mahormat Bapa je manyoho Anak. 24 Toto haliai kare auhku toh: Oloh je manantuani kare auhku, tuntang percaya dengae je manyoho aku, oloh te mandino pambelom je bujur tuntang katatahie. Ie dia akan ihukum; ie jari liwus bara pampatei tuntang mandino pambelom. 25 Percaya ih: Kareh dumah katikae -- toh mahin jari sampai katikae -- oloh matei kareh mahining auh Anak Hatalla. Tuntang oloh je mahining jete kareh belom. 26 Sama kilau Bapa kabuat batang pambelom, ie manjadian Anake batang pambelom kea. 27 Ie jari manenga akan Anake hak mangat mahakim, awi ie Anak Olon. 28 Ela keton hengan mahining hal toh, karana katikae kareh dumah kakare oloh je jari matei mahining auhe, 29 palus balua bara kubur. Oloh je jari malalus gawi bahalap kareh misik tuntang belom. Tapi oloh je jari malalus gawi papa kareh misik tuntang ihukum." 30 "Aku jaton tau malalus taloh en-en awi kahandakku kabuat. Aku baya mahakim tumon je inyoho Hatalla. Tuntang kaputusan je iawiku te bujur, awi aku dia manumon kahandakku kabuat, malengkan kahandak Bapa je manyoho aku. 31 Paribasa aku manenga kasaksian tahiu arepku kabuat, maka kasaksian te dia tau imercaya. 32 Tapi aton oloh beken je manenga kasaksian tahiu aku tuntang aku katawan kasaksian tahiu aku, tuntang aku katawan je kasaksian ayue te toto. 33 Keton jari manyoho oloh manalih Yohanes, tuntang ie jari manenga kasaksian je toto tahiu aku. 34 Aku mansanan hal toh dia awi aku manggau kasaksian bara olon, tapi mangat keton inyalamat. 35 Yohanes te kilau sumbo je hanyala tuntang mampamancar kalawa. Pandehan katika toh keton hanjak manarima kalawa te. 36 Tapi kasaksian ayungku labih hai bara kasaksian Yohanes. Taloh je iawiku wayah toh, iete gawi je inyoho Bapa aku mawie, jete mambukti je Bapa jari manyoho aku. 37 Tuntang Bapa je manyoho aku, manenga kea kasaksian tahiu aku. Keton hindai puji mahining auhe atawa mite ampie. 38 Kare auhe jaton melai hong atei keton awi keton dia percaya dengangku je inyohoe. 39 Keton bajar tahiu Surat Barasih awi keton manyangka hapan cara jete keton tau mandino pambelom je bujur tuntang katatahie. Tuntang Surat Barasih te kabuat manenga kasaksian tahiu aku. 40 Tapi keton dia maku dumah manalih aku mangat mandino pambelom je katatahie. 41 Aku dia manggau tara bara oloh kalunen. 42 Aku kasene keton. Aku katawan keton dia sinta Hatalla huang atei keton. 43 Aku dumah mahapan kuasan Bapaku, tapi keton dia manarima aku. Tapi amon oloh beken dumah dengan kuasae kabuat, keton maku manarima ie. 44 Kilen ampie keton tau percaya, amon keton manggau tara bara sama arep keton, tuntang dia manggau jalan mandino tara bara Hatalla je Tunggal? 45 Ela manyangka aku kareh manyalan keton intu taharep Bapa. Je kareh manyalan keton iete Moses, ie je iharap keton. 46 Paribasae keton percaya dengan Moses, keton kea handak percaya dengangku, basa ie manyurat tahiu aku. 47 Tapi amon keton dia percaya dengan taloh je inyurat Moses, kilen ampie keton tau percaya dengan taloh je insanangku?"
6:1 Pire-pire katika limbah te tinai Yesus haguet dimpah akan silan Danau Galilea, je inyewut kea Danau Tiberias. 2 Sana sampai hong hete, are oloh manuntut ie awi ewen jari mite kare taloh heran je iawie iete mampakeleh kare oloh haban. 3 Yesus mandai' akan hunjun bukit, palus mondok hete dengan kare muride. 4 Hong katika te, Andau Pesta Paska Yehudi jari tokep. 5 Katika Yesus manampayah hakaliling, ie mite oloh mero-merong dumah manalih ie. Maka ie hamauh dengan Pilippus, "Hong kueh itah mamili panginan mangat kakare oloh toh tau kuman?" 6 (Yesus jari katawan taloh je handak ilaluse, tapi ie hamauh kaloteawi ie handak mancoba Pilippus.) 7 Pilippus tombah, "Rote barega due ratus duit perak dia baka sukup akan oloh kare toh, aloh genep biti baya dinon isut barangai." 8 Ije murid Yesus je beken, iete Andreas, paharin Simon Petrus, hamauh, 9 "Hong hetoh aton anak hatue dengan lime rote tuntang due kongan lauk. Tapi en rimae jete akan oloh je kare toh?" 10 "Soho kare oloh mondok," koan Yesus. Hong eka te aton are oru, jadi kare oloh te mondok intu oru -- samandiaie aton kurang labih lime koyan biti oloh hatue. 11 Limbah te tinai Yesus manduan rote te, palus manyewut tarima kasih akan Hatalla. Limbah te ie mambagi rote te akan oloh are. Limbah te tinai ie mambagi lauk te, tuntang ewen kuman sampai besoh toto. 12 Limbah oloh samandiai te kuman sampai besoh, Yesus hamauh dengan kare muride, "Nampunan kalabien panginan te; ela sampai aton je hayang." 13 Palus ewen manampunan duewalas lontong kontep kalabien panginan bara lime rote je kinan awi oloh are te. 14 Katika oloh are mite taloh heran je iawi Yesus, ewen hamauh, "Toto, jetoh nabi je iharap dumah akan kalunen!" 15 Yesus katawan ewen dumah handak mamaksa ie manjadi rajan ewen. Tagal te ie mangejau arepe haguet akan daerah je habukit. 16 Metoh andau nampara hamalem, kare murid Yesus mohon akan danau. 17 Palus ewen lumpat arut dimpah danau te manalih Kapernaum. Andau jari kaput, tapi Yesus hindai kea dumah manalih ewen. 18 Pandehan te danum nampara hariak awi riwut paham. 19 Limbah balayar kurang labih lime atawa jahawen kilometer, ewen mite Yesus dumah manalih arut hayak mananjong hunjun danum. Ewen mikeh toto. 20 Tapi Yesus hamauh dengan ewen, "Ela mikeh, jetoh aku!" 21 Palus dengan hanjak atei ewen manarima ie akan huang arut, tuntang metoh te kea arut ewen sampai eka je inalih. 22 Hanjewu andau tinai oloh are je magon melai intu dipah danau, mangatawan hong hete endau baya aton ije arut ih. Ewen katawan kare murid Yesus jari haguet mahapan arut te, tapi Yesus dia omba. 23 Limbah te tinai pire-pire arut bara lewu Tiberias dumah tuntang tende tokep eka oloh are te kuman rote limbah Tuhan manyewut tarimakasih. 24 Katika oloh are te mite Yesus tuntang kare muride jaton hete, ewen kea lumpat akan arut te tuntang haguet akan Kapernaum manggau Yesus. 25 Katika kare oloh hasondau dengan Yesus hong silan danau, ewen misek ie, "Bapa Guru, hamparea Bapa sampai intu hetoh?" 26 Yesus tombah, "Puna toto keton jari manggau aku dia ie awi keton jari harati riman kare taloh heran je iawiku, tapi awi keton jari kuman besoh. 27 Ela keton bagawi mangat mandino panginan je tau lepah tuntang babasi. Keleh keton bagawi uka mandino panginan je dia tau babasi tuntang je manenga pambelom je katatahie. Panginan te kareh inenga awi Anak Olon akan keton, ie jari iangkat awi Hatalla Bapa." 28 Palus ewen misek dengae, "En je musti iawi ikei mangat malalus kahandak Hatalla?" 29 Yesus tombah, "Jetoh ie je ingahandak Hatalla bara keton: percaya dengae je inyoho Hatalla." 30 "Amon kalote," koan ewen "en buktie je tau Bapa manengae mangat ikei mitee tuntang percaya dengan Bapa? En je tau Bapa mawie? 31 Tato hiang ikei kuman manhu hong padang pasir, kilau je tarasurat hong Surat Barasih, 'Ie manenga akan ewen panginan rote bara sorga.' " 32 Palus Yesus hamauh dengan ewen, "Percaya ih: Beken Moses, malengkan Bapaku je jari manenga akan keton rote je puna toto bara sorga. 33 Basa rote je inenga Hatalla jete je puna mohon bara sorga tuntang manenga pambelom akan oloh hong kalunen." 34 "Bapa," koan ewen, "tenga harajur akan ikei rote te." 35 "Aku toh rote je manenga pambelom," koan Yesus dengan ewen. "Oloh je manalih aku dia akan balau' tinai sampai katatahie. Tuntang oloh je percaya dengangku, dia akan teah belaie tinai sampai katatahie." 36 "Tapi kilau je insanangku akan keton, aloh keton jari mite aku, keton mahin dia percaya. 37 Kakare oloh je inenga Bapa akangku kareh dumah manalih aku. Aku dia manolak eweh bewei je manalih aku. 38 Basa aku mohon bara sorga dia uka malalus kahandakku kabuat, malengkan kahandak ayue je manyoho aku. 39 Tuntang jetoh ie kahandak ayue je manyoho aku: uka bara kare oloh samandiai je inengae Akangku, ije mahin jaton nihau; tapi uka aku mampisik ewen hong Andau Kiamat. 40 Puna jetoh ie kahandak Bapaku: uka oloh samandiai je mite Anak, tuntang percaya dengae mandino pambelom je katatahie, tuntang aku mambelom ewen tinai hong Andau Kiamat." 41 Kare oloh Yehudi nampara bakotok dengan Yesus, awi ie hamauh: "Aku toh rote je mohon bara sorga." 42 Ewen hamauh, "En dia ie toh Yesus, anak Yosep? Ikei kasene indu-bapae! Kilen ampie ie tau hamauh ie mohon bara sorga?" 43 Palus Yesus hamauh dengan ewen, "Ela bakotok. 44 Ije biti mahin jaton oloh tau dumah manalih aku, amon Bapa je manyoho aku, dia mimbit ie manalih aku; tuntang ewen je dumah, kareh impisik hong Andau Kiamat. 45 Huang surat kare Nabi tarasurat kalotoh, 'Kakare oloh kareh iajar awi Hatalla.' Jadi oloh samandiai je mahining Bapa tuntang mandino ajar bara ie, dumah manalih aku. 46 Jete dia tau irima kilau oloh jari puji mite Bapa. Baya ie je dumah bara Bapa, ie te je jari mite Bapa. 47 Keleh keton katawan: Oloh je percaya, madino pambelom je bujur tuntang katatahie. 48 Aku toh rote je manenga pambelom. 49 Tato hiang keton kuman manhu hong padang pasir tuntang ewen matei kea. 50 Tapi dia kalote dengan rote je mohon bara sorga; oloh je kuman rote te dia akan matei. 51 Aku toh rote je mohon bara sorga -- rote je manenga pambelom. Oloh je kuman rote toh akan belom katatahie. Rote je inengaku akan pambelom olon hong kalunen, jete isingku." 52 Mahining jete kare oloh Yehudi hakaridu sama arepe. "Kilen ampie oloh toh tau manenga isie akan itah mangat kumae?" koan ewen. 53 Palus Yesus hamauh dengan ewen, "Percaya ih: Amon keton dia kuman isin Anak Olon tuntang mihop dahae, keton kareh dia toto-toto belom. 54 Olon je kuman isingku tuntang mihop dahangku mandino pambelom je bujur tuntang katatahie tuntang aku mampisik ie hong Andau Kiamat. 55 Basa isingku puna panginan, tuntang dahangku te puna taloh ihop. 56 Oloh je kuman isingku tuntang mihop dahangku, tetep hinje dengangku, tuntang aku hinje ie. 57 Bapa je belom te, manyoho aku tuntang aku mahin belom awi Bapa. Kalote kea oloh je kuman isingku kareh belom awiku. 58 Jetoh ie rote je mohon bara sorga: dia ie rote kilau je kinan awi tato hiang keton. Basa limbah kuman rote jete, ewen matei kea. Tapi oloh je kuman rote jetoh kareh belom sampai katatahie." 59 Taloh samandiai te isanan awi Yesus katika ie majar hong huma sombayang intu Kapernaum. 60 Limbah mahining kare auh Yesus te, are bara marak kare muride hamauh, "Auh ajar toh lalau babehat. Eweh je olih manarima!" 61 Yesus kabuat katawan je muride mangomel tahiu hal te. Maka ie hamauh, "En keton tersinggung tagal kare auh te? 62 Kilen ampie kajariae amon kareh keton mite Anak Olon mandai' haluli akan eka je solake? 63 Je mawi oloh belom iete Roh Hatalla. Kaabas olon jaton gunae. Kare auh je insanangku akan keton toh jetoh kare auh Hatalla tuntang kare auh je manenga pambelom. 64 Tapi aton kea bara keton je dia percaya." (Yesus jari katawan bara solake kare oloh je dia maku percaya, tuntang oloh je handak mandurhaka mawi ie.) 65 Palus Yesus hamauh tinai, "Jete sababe aku mansanan akan keton ije biti mahin jaton oloh dumah manalih aku, amon Bapa dia manengae akangku." 66 Nampara bara katika te are muride malihi ie, tuntang dia maku omba ie tinai. 67 Palus Yesus misek dengan duewalas muride, "En keton handak malihi aku kea?" 68 "Tuhan," koan Simon Petrus dengae, "ikei haguet manalih eweh? Auh Tuhan manenga pambelom je bujur tuntang katatahie. 69 Ikei jari percaya tuntang yakin je Tuhan bewei utusan je barasih bara Hatalla." 70 Yesus tombah, "En diakah aku je mintih keton duewalas biti? Tapi ije bara keton te setan!" 71 Oloh je koan Yesus te iete Yudas anak Simon Iskariot. Basa aloh Yudas te ije biti bara duewalas murid Yesus, ie akan mandurhaka mawi Yesus.
7:1 Limbah te Yesus haguet akan hete-hete hong Galilea. Ie dia maku akan daerah Yudea basa kare panguasa Yehudi hong hete handak mampatei ie. 2 Hong katika te Andau Pesta Tingkap Dawen jari tokep. 3 Maka kare paharin Yesus hamauh dengae, "Lihi ih eka toh tuntang haguet akan Yudea, mangat kare muridm tau mite kea taloh gawim. 4 Dia aton oloh je handak manyahokan taloh je iawie, amon ie handak manjadi oloh basewut. Amon ikau malalus kare taloh macam te, hapus kalunen musti katawae!" 5 (Basa kare paharie kabuat mahin dia percaya dengae.) 6 "Hindai katikae akangku," koan Yesus dengan ewen, "tapi akan keton, genep katika tau. 7 Kalunen toh dia mungkin manyingi keton. Tapi aku puna inyingi oloh kalunen, awi aku harajur mansanan akan kalunen je gawie te papa. 8 Haguet ih kabuat keton akan pesta te. Aku dia haguet awi hindai katikae akangku." 9 Kakai auh Yesus dengan kare paharie, tuntang ie mahin melai hong Galilea. 10 Limbah kare paharie haguet akan pesta te, Yesus haguet suni-suni kabuate, jaton oloh katawae. 11 Katahin pesta te, kare panguasa Yehudi manggau ie tuntang hisek, "Hong kueh ie?" 12 Are oloh nampara bisik-bisika tahiu ie. Aton je hamauh, "Ie oloh bahalap." Aton kea je hamauh, "Dia! Ie mampalayang oloh are." 13 Tapi ije biti mahin jaton oloh bahanyi hakotak tara-tarang tahiu ie awi ewen mikeh dengan kare panguasa Yehudi. 14 Hong bentok pesta oloh are te, Yesus tame akan huang Human Tuhan, palus nampara majar. 15 Kare panguasa Yehudi hengan toto tuntang hamauh, "Kilen ampie oloh toh tau are pangatawae, padahal ie dia puji sakola?" 16 Yesus tombah, "Taloh je iajarku toh dia bara aku tapi auh ajar bara ie je manyoho aku. 17 Oloh je handak manumon kahandak Hatalla, akan mangatawan en auh ajarku te pandumahe bara Hatalla atawa bara arepku kabuat. 18 Oloh je manenga auh ajar ayue kabuat, ie manggau hormat akan arepe kabuat. Tapi oloh je manggau hormat akan oloh je manyoho ie, oloh te jujur, jaton tanjaro huang ie. 19 En dia Moses jari manenga kare parentah Hatalla akan keton? Tapi hong marak keton aton oloh je manumon kare parentah te. Mbuhen keton handak mampatei aku?" 20 Oloh are te tombah, "Ikau gila! Eweh je handak mampatei ikau?" 21 Yesus tombah, "Baya ije ih gawi je ilalusku hong andau Sabat, tuntang keton hengan. 22 Moses manenga akan keton atoran uka basunat -- aloh asal sunat te sapunae dia bara Moses, tapi bara kare tato hiang itah helo bara Moses. Tagal te, hong andau Sabat kea keton mahin manyunat oloh. 23 Amon keton malalus jete uka ela keton malanggar atoran Moses tahiu sunat, mbuhen keton balait dengangku awiku mampakeleh hapus bitin oloh hong andau Sabat? 24 Ela mahakim oloh hagalang taloh je gitan, tapi hunjun galang kaadilan." 25 Limbah te tinai aton pire-pire oloh Yerusalem hamauh, "En dia jetoh oloe te je inggau uka impatei? 26 Tampayah ie hakotak mana koae ih hong bentok umum, tuntang jaton oloh je hakotak mawi auh en-en dengae! En kare panguasa itah mungkin jari mangatawan je ie toh Raja Panyalamat? 27 Tapi amon Raja Panyalamat te dumah, jaton ije oloh katawan bara kueh asale! Padahal itah katawan bara kueh asale oloh toh." 28 Limbah te, metoh Yesus majar hong Human Tuhan, ie mangkariak hai auhe, "Jadi keton katawan eweh aku toh, tuntang bara kueh asalku? Aku dumah dia awi kahandakku kabuat. Aku inyoho awie je bara hak manyoho aku, tuntang ie tau imercaya. Tapi keton dia mangasene ie. 29 Aku mangasene ie, karana asalku bara ie, tuntang ie te je manyoho aku." 30 Hong katika te ewen handak manawan Yesus, tapi jaton je bahanyi mimbing ie, awi katikae hindai sampai. 31 Are bara kare oloh te nampara percaya dengae, tuntang hamauh, "Amon Raja Panyalamat te dumah, en tau ie manguan labih are taloh heran bara je iawi oloh toh?" 32 Kare oloh Parisi mahining kilen ampie oloh te bisik-bisika tahiu Yesus. Tagal te, haya-hayak dengan kare imam kapala, ewen manyoho pire-pire pangawal Human Tuhan haguet manawan Yesus. 33 Yesus hamauh dengan oloh are huang Human Tuhan, "Baya hanjulo ih hindai aku aton hinje keton. Limbah te aku akan haluli manalih ie je manyoho aku. 34 Keton kareh manggau aku, tapi dia tau sondau aku; awi keton dia tau sampai akan ekaku melai." 35 Palus kare panguasa Yehudi te hamauh sama arepe, "Oloh toh handak haguet akan kueh sampai itah dia tau manyondau ie? En ie handak haguet manalih kare oloh Yehudi je melai hong luar negeri hong marak oloh Yunani, tuntang majar oloh Yunani? 36 Narai riman auhe je itah kareh manggau ie tapi dia tau sondau ie tuntang dia tau manalih ekae melai?" 37 Hong andau je pangkarahiae lawin pesta te, iete andau je paling mambatang, Yesus mendeng hong Human Tuhan palus mangkariak, "Oloh je teah belaie keleh dumah manalih aku tuntang mihop. 38 Tahiu oloh je percaya dengangku, tarasurat huang Surat Barasih, 'Bara huang atei mahasor kare tahasak danum je manenga pambelom.' " 39 (Yesus hakotak tahiu Roh Hatalla, je akan inarima awi oloh jepercaya dengae. Basa hong katika te Roh Hatalla hindai inenga; awi Yesus hindai impahai dengan pampateie.) 40 Are oloh je mahining taloh je insanan Yesus, tuntang bara ewen te aton je hamauh, "Oloh toh pasti Nabi te!" 41 Oloh je beken hamauh, "Jetoh ie Raja Panyalamat!" Tapi aton kea je hamauh, "Ah, dia badai' Raja Panyalamat dumah bara Galilea? 42 Huang Surat Barasih tarasurat je Raja Panyalamat te panakan Dawid tuntang akan dumah bara Betlehem, iete lewu-human Dawid." 43 Kajariae kare oloh nampara hatakian auh tahiu Yesus. 44 Aton je handak manawan ie, tapi ije biti mahin jaton je manokepe. 45 Katika kare pangawal Human Tuhan dumah haluli limbah ewen inyoho haguet manawan Yesus, kare imam kapala tuntang kare oloh Parisi te misek dengan ewen, "Mbuhen keton dia mimbit ie akan hetoh?" 46 Kare pangawal te tombah, "Wah, hindai aton oloh hakotak sama kilau ie!" 47 "En keton kea jari impalayang awie?" koan kare oloh Parisi te. 48 "En aton bara kare panguasa itah atawa oloh Parisi je percaya dengae? 49 Tapi oloh are toh dia mangasene hukum Moses, tuntang aloh kilen ampie kea ewen te jari tarasapa." 50 Ije bara kare oloh Parisi te iete Nikodemus je puji dumah manalih Yesus. Nikodemus hamauh dengan kare oloh Parisi awang beken, 51 "Manumon hukum, oloh dia tau ihukum helo bara perkarae te ihining tuntang gawie te iriksa." 52 "En ikau kea bara Galilea?" koan ewen tombah, "Riksa ih Surat Barasih! Ikau kareh mitee je asal nabi te dia bara Galilea!" 53 Limbah te uras oloh buli akan huma.
8:1 Tapi Yesus haguet akan Bukit Batang Undus. 2 Andau ije tinai hayak hanjewu ie haguet akan Human Tuhan, tuntang are oloh dumah manalih ie. Yesus mondok, palus nampara majar ewen. 3 Metoh te kare guru agama tuntang kare oloh Parisi mimbit manalih ie ije biti oloh bawi je tarasondau habandong. Ewen manyoho oloh bawi te mendeng hong bentok, 4 palus hamauh dengan Yesus, "Bapa Guru, oloh bawi toh tarasondau ikei metohe habandong. 5 Huang Hukum Moses aton atoran je oloh bawi kilau toh musti imanting hapan batu sampai matei. Toh kilen angat tirok bapa?" 6 Ewen misek kalote hapan manjabak ie, mangat ewen tau manyalan ie. Tapi Yesus sontop ih, tuntang manyurat intu petak hapan tunjoke. 7 Metoh ewen jajuan auh ewen dengae, ie manggatang baue tuntang hamauh dengan ewen, "Oloh je jaton badosa bara marak keton, takan ih ie je pangkaheloe mamanting batu mawi oloh bawi te." 8 Limbah te Yesus sontop haluli tuntang manyurat tinai intu petak. 9 Limbah mahining Yesus hamauh kalote, mije-mije ewen te haguet malihi eka te, nampara bara je tambakase. Kajariae Yesus melai kabuate intu hete dengan oloh bawi je magon mendeng hong ekae. 10 Palus Yesus manggatang baue tuntang hamauh dengan oloh bawi te, "Hong kueh ewen handiai te? En jaton oloh je mahukum ikau?" 11 "Jaton, pa," koae tombah. "Buah ih," koan Yesus, "Aku mahin dia mahukum ikau. Toh haguet ih, ela mawi dosa tinai." 12 Yesus hakotak tinai dengan oloh are, "Aku toh kalawan kalunen. Oloh je omba aku dia olih mananjong hong kakaput, tapi mandino kalawan pambelom." 13 "Toh ikau manenga kasaksian tahiu arepm kabuat," koan kare oloh Parisi te dengae, "Kasaksiam te dia toto." 14 Yesus tombah, "Aloh aku manenga kasaksian tahiu arepku kabuat, kasaksiangku te toto; awi aku katawan bara kueh pandumahku tuntang akan kueh pangguetku. Keton jaton katawan bara kueh pandumahku tuntang akan kueh pangguetku. 15 Keton mahakim oloh hapan cara ain olon; aku jaton mahakim eweh bewei. 16 Tapi paribasa aku mahakim oloh, maka perkara je imutusku te bujur, awi aku dia kabuatku; Bapa je manyoho aku aton hinje aku. 17 Intu huang Hukum Moses aton tarasurat kalotoh: Kasaksian je toto iete kasaksian bara due biti oloh. 18 Je manenga kasaksian tahiu aku aton due -- aku tuntang Bapa je manyoho aku." 19 "Bapam te huang kueh?" koan ewen. Yesus tombah, "Aloh aku, aloh Bapa, keton dia kasenee. Paribasae keton kasene aku, pasti keton mangasene kea Bapaku." 20 Taloh handiai te insanan Yesus katika ie metoh majar hong Human Tuhan tokep kare patin duit parapah. Tapi ije biti mahin jaton oloh je manawan ie, awi katikae hindai sampai. 21 Yesus hamauh tinai dengan ewen, "Aku toh handak haguet, tuntang keton kareh manggau aku, tapi keton kareh matei huang dosan keton. Eka je inggoangku, dia keton tau manalihe." 22 Maka kare panguasa Yehudi hamauh, "Tau kea ie handak mampatei arepe, basa ie hamauh, 'Eka je inggoangku, keton dia tau manalihe.' " 23 Palus Yesus hamauh dengan ewen, "Keton dumah bara ngiwa; tapi aku dumah bara ngambo. Keton bara kalunen; aku dia bara kalunen. 24 Jete sababe aku hamauh dengan keton, je keton kareh matei huang kare dosan keton. Tuntang puna keton akan matei huang kare dosan keton, amon dia percaya je 'Aku toh ie je inyewut AKU ATON'." 25 "Ikau eweh sapunae?" koan ewen misek. Yesus tombah, "Akan en hakotak tinai dengan keton! 26 Magon are hal tahiu keton je handak isanangku tuntang ihakimku. Tapi ie je manyoho aku tau imercaya. Tuntang aku mansanan akan kalunen taloh je ihiningku bara ie." 27 Ewen dia haratie je ie te metoh te hakotak dengan ewen tahiu Bapa. 28 Tagal te Yesus hamauh dengan ewen, "Kareh amon keton jari mampagantong Anak Olon, keton akan katawan je 'Aku toh ie je inyewut AKU ATON', tuntang keton akan katawan, ije mahin jaton taloh je iawiku te bara arepku kabuat. Aku baya mansanan taloh je iajar Bapa akangku. 29 Tuntang ie je manyoho aku aton hinje aku. Ie dia puji manalua aku kabuatku, awi aku harajur malalus taloh je manyanang ateie. 30 Limbah Yesus mansanan taloh samandiai te, are oloh percaya dengae. 31 Limbah te tinai Yesus hamauh dengan kare oloh Yehudi je jari percaya dengae, "Amon keton belom manumon auh ajarku, keton toto-toto muridku, 32 maka keton akan mangasene Hatalla je toto, tuntang tagal te keton kareh mardeka." 33 "Ikei toh panakan Abraham," koan ewen. Hindai puji ikei jadi jipen eweh bewei! En riman auhm manyewut, 'Keton kareh mardeka'?" 34 "Puna toto auhku toh," koan Yesus dengan ewen. "Oloh je mawi dosa, ie te jipen dosa. 35 Tuntang ije biti jipen jaton dinon eka je tetep huang keluarga, tapi anak mandino eka sampai katatahie huang keluarga. 36 Tagal te, amon Anak te mamardeka keton maka keton toto-toto mardeka. 37 Puna aku katawan keton toh panakan Abraham. Tapi keton handak mampatei aku awi keton dia maku manarima auh ajarku. 38 Taloh je gitangku intu Bapaku, jete kea je insanangku. Tapi keton malalus taloh je iajar bapa keton akan keton." 39 Ewen tombah, "Bapa ikei Abraham." "Paribasa keton puna toto anak Abraham," koan Yesus, "pasti keton malalus taloh je ilalus awi Abraham. 40 Aku manyampai akan keton katoto je ihiningku bara Hatalla. Tapi keton handak mampatei aku. Abraham dia mawie kilau te! 41 Keton malalus kare taloh je ilalus awi bapa keton kabuat." Koan ewen tombah, "Ikei toh dia ie anak sarau. Bapa ikei baya ije bewei, iete Hatalla kabuat." 42 Palus Yesus hamauh dengan ewen, "Jaka Hatalla te bapa keton, keton kareh sinta aku, awi aku dumah bara Hatalla. Aku dumah dia mahapan kahandakku kabuat, tapi ie je manyoho aku. 43 En sababe keton dia harati taloh je isanangku? Awi keton dia mahining auh ajarku. 44 Setan te bapa keton, tuntang keton handak manumon kahandak bapa keton. Bara solake setan te puna pamuno. Ie dia puji omba huang katoto, awi huang ie jaton katoto. Amon ie mananjaro jete patut ih akae, basa sipat ayue puna jari kalote. Ie pananjaro tuntang asal kakare tanjaro. 45 Tapi aku toh mansanan katoto, tuntang tagal te kea keton dia percaya dengangku. 46 Eweh bara keton je tau mambuktie je huang aku toh aton dosa? Amon aku mansanan katoto, mbuhen keton dia percaya dengangku? 47 Oloh je asale bara Hatalla, mahining auh Hatalla. Tapi keton dia bara Hatalla, jete sababe keton dia maku mahining." 48 Kare oloh Yehudi te tombah auh Yesus, "En dia toto auh ikei je ikau toh oloh Samaria je ingumpang setan?" 49 Yesus tombah, "Aku dia ingumpang setan. Aku mahormat Bapaku, tapi keton mahina aku. 50 Aku dia manggau hormat akan arepku kabuat. Aton Ije je manyatiar hormat akangku, tuntang ie te je mahakim. 51 Toto haliai auhku toh, oloh je manumon auhku, sampai katatahie ie kareh dia akan matei." 52 Palus kare oloh Yehudi te hamauh dengan Yesus, "Toh ikei katawan je ikau toh toto-toto ingumpang setan! Abraham kabuat jari matei, kalote kea kakare nabi. Tapi ikau hamauh, 'Oloh je manumon auhku, sampai katatahie dia akan matei.' 53 Amon Abraham kabuat jari matei, tuntang uras kare nabi kea jari matei, ikau toh eweh? dia badai' ikau toh labih hai bara bapa ikei Abraham!" 54 Yesus tombah, "Jaka aku manggau hormat akan arepku kabuat, jete hormat je jaton rimae. Je mahormat aku ie te Bapa je koan keton Hatallan keton, 55 padahal keton dia mangasene ie. Tapi aku mangasene ie. Jaka aku hamauh aku dia kasene ie, maka aku oloh pananjaro, sama kilau keton. Aku kasene ie tuntang manumon auhe. 56 Bapa keton Abraham hanjak toto jaka ie mite andau pambelom ayungku. Ie jari mitee tuntang ie hanjak!" 57 Palus kare oloh Yehudi hamauh dengan Yesus, "Umurm hindai sampai lime puluh nyelo, tuntang ikau jari mite Abraham?" 58 Yesus tombah, "Toto aku hamauh dengan keton: helo bara Abraham inakan, aku jari aton." 59 Palus kare oloh Yehudi te manduan batu handak mamedak ie; tapi Yesus manyahokan arepe, palus haguet malihi Human Tuhan.
9:1 Katika Yesus mananjong, ie mite oloh je babute bara metoh ie inakan. 2 Kare murid Yesus hamauh dengan Yesus, "Bapa Guru, mbuhen oloh toh inakan babute? En toh awi ie kabuat je badosa atawa awi indu-bapae je badosa?" 3 Yesus tombah, "Ie babute dia awi dosae kabuat atawa dosan oloh bakase, tapi uka oloh tau mite kuasan Hatalla bagawi huang ie. 4 Katahin andau balawa, itah musti malalus gawin aie je manyoho aku. Hamalem kareh dumah, tuntang jaton ije biti oloh je tau bagawi. 5 Katahin aku hong kalunen, aku toh kalawan kalunen." 6 Limbah ie hamauh kalote Yesus maluja akan petak, tuntang mudak lujae te hapan petak. Limbah ie mohos petak intu matan oloh te, 7 palus ie hamauh dengae, "Lius, enyau baum hong Talaga Siloam." (Siloam te rimae 'Inyoho'.) Maka oloh te haguet marasih baue. Metoh ie haluli, ie jari tau mite. 8 Kare oloh hasansila humae tuntang kare oloh je solake mite ie manyadakah, uras hamauh, "En dia ie toh oloh je bahut mondok manyadakah?" 9 Aton je hamauh, "Puna ie." Tapi aton kea je hamauh, "Beken, ie baya mirip kilau oloh te." Tapi oloh te kabuat hamauh, "Aku toh ie." 10 "Kilen ampie sampai ikau jari tau mite?" koan ewen misek ie. 11 Ie tombah, "Oloh je bagare Yesus te manampa petak kisak isut, palus mohose intu matangku tuntang hamauh, 'Lius enyau baum intu Talaga Siloam,' Palus aku haguet. Tuntang katika aku menyau baungku, aku tau mite." 12 "Hong kueh oloh te?" koan ewen misek. "Tawae," koae tombah. 13-14 Andau metoh Yesus mudak petak hapan lujae te uka mawi oloh babute te tau mite, jete hong andau Sabat. Maka oloh je solake babute te iimbit manalih kare oloh Parisi. 15 Ewen kea misek dengae kilen ampie ie salenga tau mite. Ie tombah, "Ie mohos petak kisak intu matangku, palus aku menyaue tuntang aku tau mite." 16 Pire-pire bara kare oloh Parisi te hamauh, "Dia mungkin oloh je mawie te asale bara Hatalla, basa ie dia paduli andau Sabat." Tapi oloh beken hamauh, "Dia mungkin oloh je badosa malalus kare taloh heran kilau toh?" Palus lembut auh karidu hong marak ewen. 17 Maka kare oloh Parisi te misek tinai dengan oloh te, "Kilen tumon tirokm tahiu ie je mawi ikau tau mite te?" "Ie te nabi," koan oloh te. 18 Tapi kare pamimpin Yehudi te dia maku percaya je oloh te puna babute solake tuntang toh tau mite. Tagal te ewen mantehau oloh bakase, 19 tuntang misek, "En toto jetoh anak keton je koan keton babute metoh inakan? Kilen ampie ie salenga tau mite wayah toh?" 20 Indu-bapa oloh te tombah, "Jetoh puna anak ikei; tuntang ie puna babute bara metoh inakan. 21 Tapi ikei dia katawan kilen ampie ie salenga tau mite wayah toh. Tuntang eweh je mawi ie tau mite, jete mahin ikei dia katawae isek ih dengae, ie jari sukup kabakase; ie tau tombah kabuat." 22 Oloh bakas oloh te hamauh kalote awi ewen mikeh dengan kare pamimpin Yehudi; awi ewen jari pakat, uka oloh je mangaku Yesus kilau Raja Panyalamat, dia tau hindai tame huma sombayang. 23 Jete sababe indu-bapa oloh te hamauh, "Ie jari sukup kabakase; isek ih dengae." 24 Palus ewen mantehau tinai oloh je solake babute te, tuntang hamauh dengae, "Keleh ikau sumpah je ikau mansanan auh je bujur. Ikei katawan oloh te oloh badosa." 25 "En ie badosa atawa dia," koan oloh te tombah, "aku dia katawan. Tapi aku katawan baya ije hal ih; bihin aku babute, toh aku tau mite." 26 Palus ewen hamauh tinai dengae, "En je iawie dengam? Kilen ampie ie mawi ikau tau mite?" 27 Oloh te tombah, "Jari inyaritaku akan keton, tapi keton dia maku mahining. Mbuhen keton handak mahining tinai? Mungkin keton toh handak manjadi murid ayue kea?" 28 Palus ewen mamapa ie tuntang hamauh, "Ikau kau je jadi muride; ikei dia! Ikei murid Moses. 29 Ikei katawan Hatalla jari hakotak dengan Moses. Tapi tahiu oloh te, ikei dia katawan bara kueh asale." 30 Oloh te tombah, "Heran toto sampai keton toh dia katawan bara kueh asale, padahal ie jari mawi aku tau mite. 31 Itah katawan Hatalla te dia mahining auh oloh badosa, tapi mahining auh oloh je mahormat Hatalla tuntang malalus kahandake. 32 Bara tamparan kalunen hindai puji itah mahining oloh manatamba matan oloh babute bara metoh ie inakan salenga tau mite. 33 Amon oloh te dia bara Hatalla, ie dia mungkin tau mawi taloh en-en." 34 Ewen tombah, "Hah? Ikau kontep dosa bara metoh ikau inakan, ikau handak majar ikei?" Maka bara katika te ie ingahana tame akan huma sombayang. 35 Yesus mahining je ewen te jari mangahana oloh te tame huma sombayang tinai. Ie manggau oloh te palus hamauh dengae, "En ikau percaya dengan Anak Olon?" 36 Oloh te tombah, "Eweh ie, tuan? Dohop sanan akangku mangat aku percaya dengae." 37 "Ikau jari mite ie," koan Yesus tombah. "Ie te oloh je metoh toh hakotak dengam." 38 "Aku percaya, Tuhan," koan oloh te palus sontop manyembah intu taharep Yesus. 39 Yesus hamauh, "Aku dumah akan kalunen toh uka mahakim; mangat oloh je babute tau mite, tuntang oloh je tau mite, manjadi babute." 40 Pire-pire oloh Parisi je aton intu hete mahining Yesus hakotak kalote, palus ewen misek dengae, "En koam ikei toh babute kea?" 41 Yesus tombah, "Jaka keton babute, keton dia badosa. Tapi awi keton hamauh 'Ikei tau mite,' jete rimae keton magon badosa."
10:1 "Toto haliai auh toh: Oloh je tame akan huang karambang tabiri mandai' pagar tuntang dia mahalau bauntonggang, tapi mandai' mahalau jalan beken, oloh te panakau tuntang parampok. 2 Tapi oloh je tau mahalau bauntonggang, ie te sakatik tabiri. 3 Oloh je manjaga karambang muap bauntonggang akae, tuntang kare tabirie manalih ie hong katika ie mantehau ewen dengan aran ewen mije-mije tuntang mangagalan ewen balua. 4 Limbah kare tabiri te iimbite balua, sakatik te mananjong hila baun, tuntang kare tabiri te manuntut ie basa ewen mangasene auhe. 5 Ewen dia maku manuntut oloh beken, ewen akan hadari haream bara oloh te, awi ewen dia kasene auhe." 6 Yesus manyarita paribasa te tapi ewen dia harati taloh je koae te. 7 Maka Yesus hamauh sinde tinai, "Puna toto auhku toh: aku toh bauntonggang akan tabiri. 8 Kare oloh je dumah helo bara aku, uras panakau tuntang parampok, tapi kare tabiri dia mahining auh ewen. 9 Aku toh bauntonggang. Eweh je tame mahalau aku, akan salamat; ie tame-balua tuntang mandino panginan. 10 Panakau dumah baya handak manakau, handak mampatei tuntang handak marusak. Tapi aku dumah mangat oloh mandino pambelom -- pambelom je hakutoh karee. 11 Aku toh Sakatik je bahalap. Sakatik je bahalap manenga hambaruae akan kare tabirie. 12 Oloh je bagawi manduan upah ie dia sakatik tuntang dia kea ie tempon kare tabiri te, ie kareh hadari malihi kare tabiri te amon ie mite meto basiak dumah. Maka kare tabiri te kareh inangkarap tuntang kasaburan awi meto te. 13 Oloh upahan te hadari, awi ie bagawi baya manduan upah. Ie dia paduli kare tabiri te. 14-15 Aku toh Sakatik je bahalap. Sama kilau Bapa mangasene aku tuntang aku mangasene Bapa, kalote kea aku mangasene kare tabiringku tuntang ewen kea mangasene aku. Aku manyarah hambaruangku akan ewen. 16 Magon aton tabiri beken ayungku kea, tapi jaton tame kawan tabiri toh. Ewen te musti imbitku kea tuntang ewen kareh mahining auhku. Ewen samandiai akan manjadi ije kakawan dengan ije Sakatik. 17 Bapa sinta aku awi aku manyarah hambaruangku, uka manarimae haluli. 18 Ije biti mahin jaton oloh je tau manduae bara aku. Aku manyarahe awi kahandakku kabuat. Aku bara kuasa uka manyarahe tuntang bara kuasa manduae haluli. Jete gawi je inarimaku bara Bapa." 19 Awi Yesus hakotak kalote, kare oloh Yehudi nampara hakaridu. 20 Are ewen je hamauh, "Ie kau ingumpang setan! Ie gila! Kanduen keton mahining auhe?" 21 Tapi aton kea ewen je hamauh, "Oloh je ingumpang setan dia hakotak kalote! En tau setan mawi oloh babute tau mite?" 22 Hong Yerusalem, kare oloh metoh mahaga Pesta Hai Tame Human Tuhan. Metoh te wayah sadingen. 23 Yesus metohe mananjong hong Palataran Salomo hong Human Tuhan, 24 katika kare oloh Yehudi dumah hapumpong mangaliling Yesus. Ewen hamauh, "Sampai hamparea ikau toh mawi ikei bembang? Sanan ih terus-tarang, jaka ikau toh puna toto-toto Raja Panyalamat." 25 Yesus tombah, "Jadi insanangku akan keton, tapi keton dia percaya. Kare gawi je ilalusku huang aran Bapaku, manenga bukti tahiu aku. 26 Keton dia percaya awi keton dia tame kawan tabiringku. 27 Kare tabiringku mahining auhku. Aku kasene ewen, tuntang ewen manuntut aku. 28 Aku manenga akan ewen pambelom je bujur tuntang katatahie, tuntang sampai katatahie ewen kareh dia binasa. Ije biti mahin jaton oloh tau marampas ewen bara lengengku. 29 Bapaku, je jari manenga ewen akangku, malabien bara kare taloh samandiai. Tuntang ije biti mahin jaton oloh tau marampas ewen bara lengen Bapa. 30 Aku tuntang Bapa te ije." 31 Palus kare oloh Yehudi manduan batu tinai handak mamedak Yesus. 32 Tapi Yesus hamauh dengan ewen, "Keton jari mite aku malalus are gawi bahalap je inyoho awi Bapaku. Bara kare gawi te, je kueh je mawi keton handak mamedak aku?" 33 Kare oloh Yehudi te tombah, "Dia tagal kare gawim je bahalap te ikei handak mamedak ikau hapan batu, tapi awi ikau mamapa Hatalla. Ikau ije biti olon, handak manjadian arepm kilau Hatalla." 34 Palus Yesus tombah, "En dia huang Buku Hukum ain keton tarasurat: Hatalla hamauh, 'Keton toh hatalla'? 35 Itah katawan, taloh je inyurat huang Surat Barasih ihapan akan katatahie. Jadi amon Hatalla manggare kare oloh je manarima auhe te 'hatalla', 36 mbuhen keton manyewut aku mamapa Hatalla awiku hamauh Aku Anak Hatalla? Padahal aku iintih awi Bapa tuntang inyoho akan kalunen. 37 Amon aku dia malalus gawi je inyoho Bapaku, ela percaya dengangku. 38 Tapi awiku malaluse, percaya ih dengan taloh je iawiku te, aloh keton dia maku percaya dengangku. Maka kalote keton katawan tuntang harati je Bapa tetep hinje dengangku, tuntang aku tetep hinje dengan Bapa." 39 Ewen manggau jalan tinai handak manawan Yesus, tapi ie lapas bara ewen. 40 Yesus haluli tinai akan dipah Silan Sungei Yordan, eka Yohanes bihin puji mampandoi oloh, palus melai intu hete. 41 Are oloh dumah manalih ie. Ewen hamauh, "Yohanes dia mawi kare taloh heran, tapi taloh handiai je insanae tahiu oloh toh uras toto." 42 Palus are oloh intu hete percaya dengan Yesus.
11:1 Ije biti oloh je bagare Lasarus melai hong Betania hinje dengan paharie Maria tuntang Marta. 2 Maria te oloh bawi je manata minyak harum intu pain Tuhan, tuntang mampuase hapan balaue. Sinde katika Lasarus haban. 3 Paharie, ewen due te, mangabar hal te akan Yesus, "Tuhan, paharin ikei je inyinta Tuhan te haban." 4 Katika Yesus mahining barita te, ie hamauh, "Panyakit toh dia baka mawi pampatei. Jetoh manjadi uka Hatalla impahai tuntang mangat awi te Anak Hatalla kea impahai." 5 Yesus sinta Marta, Maria tuntang Lasarus. 6 Tapi katika Yesus mandino kabar tahiu Lasarus je haban, ie tantai ihate ih melai intu ekae due andau tinai. 7 Limbah te harue ie hamauh dengan kare muride, "Has itah haluli akan Yudea." 8 Ewen tombah, "Bapa Guru, harue ih kare oloh Yehudi handak mamanting Bapa hapan batu tuntang Bapa handak haluli akan kanih?" 9 "En huang ije andau dia aton due walas jam?" koan Yesus. "Oloh je mananjong metoh handau, ie dia balawo awi ie mite kalawan kalunen toh. 10 Tapi oloh je mananjong hamalem, ie balawo awi jaton kalawa huang ie." 11 Kakai auh Yesus. Limbah te ie hamauh tinai, "Paharin itah Lasarus jari batiroh, tapi aku handak haguet mampisik ie." 12 Kare murid Yesus hamauh, "Tuhan, amon Lasarus batiroh, ie kareh keleh." 13 Je koan Yesus te, iete Lasarus jari matei. Tapi ewen manyangka je koan Yesus te Lasarus puna batiroh kilau bahut. 14 Tagal te Yesus hamauh dengan ewen terus-tarang, "Lasarus jari matei. 15 Tapi aku hanjak kea aku jaton hong kanih, basa labih bahalap akan keton, uka keton tau percaya. Has toh itah haguet manalih Lasarus." 16 Tomas je inyewut "Hatatup" hamauh dengan kare kawale murid Yesus, "Has itah omba, nauhe itah matei hayak ie!" 17 Katika Yesus sampai hong eka te, Lasarus jari epat andau katahie ingubur. 18 Betania tokep Yerusalem, kurang labih telo kilometer kakejaue. 19 Are oloh Yehudi jari dumah manyengok Marta tuntang Maria uka mampong ewen tagal pampatei paharie te. 20 Katika Marta mahining Yesus dumah, ie balua uka manambang Yesus, tuntang Maria melai intu huma. 21 Koan Marta dengan Yesus, "Tuhan, jakae ih metoh te Tuhan aton intu hetoh, pasti paharingku dia matei. 22 Tapi aloh kalote, tawangku ih je Hatalla te toh kea handak manenga en bewei je ilaku Tuhan dengae." 23 "Paharim kareh belom haluli," koan Yesus dengan Marta. 24 Marta tombah, "Katawangku Lasarus kareh belom haluli amon oloh matei impisik hong Andau Kiamat." 25 "Aku toh je manenga pambelom tuntang mampisik oloh matei," koan Yesus dengan Marta. "Oloh je percaya dengangku kareh belom, aloh ie jari matei. 26 Tuntang oloh belom je percaya dengangku, sampai katatahie ie dia matei tinai. En percaya ikau dengan hal toh?" 27 "Tuhan," koan Marta tombah, "aku percaya Tuhan Anak Hatalla, Raja Panyalamat je dumah akan kalunen toh." 28 Limbah Marta hamauh kalote, ie haguet mantehau Maria, paharie te tuntang habisik dengae, "Bapa Guru aton intu hetoh; ie misek tahiu ikau." 29 Mahining kalote, Maria jele-jeleng hingkat palus haguet manyondau Yesus. 30 Metoh te Yesus hindai tame akan lewu. Ie magon hong ekae katika Marta manyondau ie. 31 Kare oloh Yehudi je metohe mampong Maria hong huma, mite Maria hingkat tuntang jele-jeleng balua; jadi ewen haguet manuntut ie, awi ewen manyangka ie haguet akan kubur handak manangis. 32 Metoh Maria intu eka Yesus nah tuntang mite ie, Maria mandeko utute hila baun Yesus tuntang hamauh, "Tuhan, jakae ih metoh te Tuhan aton hetoh, pasti paharingku dia matei." 33 Katika Yesus mite Maria manangis, tuntang kare oloh Yehudi je dumah hayak dengan Maria te manangis kea, ateie kapehe, tuntang gitan ampie puna masi toto. 34 Maka ie misek dengan ewen, "En hong kueh keton mangubur ie?" "Kahetoh Tuhan mitee," koan ewen. 35 Palus Yesus manangis. 36 Maka kare oloh Yehudi te hamauh, "Ite, dia laluen sintae dengan Lasarus!" 37 Tapi bara marak ewen te aton je hamauh, "Ie mawi oloh babute tau mite, mbuhen ie dia tau manahan uka Lasarus ela matei?" 38 Yesus paham masi tinai, palus ie haguet akan kubur. Kubur te aton intu ije goha je inutup hapan batu hai. 39 "Nindar batu te," koan Yesus. Marta, paharin oloh je matei te tombah, "Tapi Tuhan, ie jari epat andau ingubur. Batantu jadi ewau maram!" 40 Yesus hamauh dengan Marta, "En dia jari insanangku akam: amon ikau percaya, ikau kareh mite dia laluen kahain kuasan Hatalla!" 41 Maka ewen manindar batu te. Limbah te Yesus mananggera akan langit tuntang hamauh, "Tarimakasih Bapa, ikau jari mahining auhku. 42 Aku katawan ikau harajur mahining auhku, tapi aku mansanan jetoh, akan kare oloh je aton intu hetoh; mangat ewen percaya je ikau puna manyoho aku." 43 Limbah hamauh kalote, Yesus mangkariak hai auhe, "Lasarus, balua!" 44 Maka oloh je jari matei te palus balua. Lengee tuntang paie magon imbungkus hapan benang, tuntang baue inutup hapan benang tutup bau. "Engkak benang te mangat ie tau mananjong," koan Yesus dengan kare oloh intu hete. 45 Are bara kare oloh Yehudi je dumah manyengok Maria, percaya dengan Yesus metoh ewen mite kajadian te. 46 Tapi pire-pire bara ewen haguet manalih oloh Parisi tuntang mansanan taloh je jari iawi Yesus. 47 Tagal te kare oloh Parisi tuntang kare imam kapala mawi rapat dengan Majelis Agama. Ewen hamauh, "Itah musti mawi en? Oloh toh are mawi taloh heran! 48 Amon itah manalua ie harajur kalotoh, uras oloh kareh percaya dengae. Tuntang kajariae oloh bara pamarentah Roma kareh dumah mamparamok Human Tuhan tuntang hapus utus itah!" 49 Ije biti bara ewen je bagare Kayapas, imam hai hong nyelo te, hamauh, "Keton jaton katawan taloh en-en. 50 En keton dia katawan, iete tagal rakyat, labih bahalap ije biti oloh matei bara hapus utus toh lenyoh?" 51 Sapunae, Kayapas hamauh kalote, dia bara tirok ayue kabuat. Tapi kilau imam hai nyelo te ie manujum iete Yesus kareh matei akan utus oloh Yehudi. 52 Tuntang dia akan oloh Yehudi bewei, tapi uka mamumpong tuntang mampahinje kare anak Hatalla je kasaburan. 53 Nampara bara andau te kare panguasa Yehudi pakat uka mampatei Yesus. 54 Tagal te Yesus dia hindai lembut hong bentok oloh are intu marak oloh Yehudi. Ie malihi Yudea, palus haguet akan lewu je bagare Epraim tokep padang pasir. Intu hete ie melai hinje dengan muride. 55 Hong katika te, Andau Pesta Paska Yehudi jari tokep. Are oloh bara kare lewu hete-hete jari haguet akan Yerusalem uka malalus gawi mamparasih arepe manumon atoran agama, helo bara pesta te. 56 Ewen manggau Yesus, tuntang metoh hapumpong hong Human Tuhan, ewen hamauh sama arepe, "Kilen ampie koan tirok keton? Mungkin ie dia dumah manalih pesta toh." 57 Ewen hamauh kalote basa kare imam kapala tuntang kare oloh Parisi jari mampalua parentah, iete oloh je mangatawan eka Yesus, musti mansanae, uka ie tau inawan.
12:1 Jahawen andau helo bara Andau Pesta Paska, Yesus haguet akan Betania. Hong eka te aton Lasarus je jari imbelom bara pampatei. 2 Intu hete Yesus inyarungan awi ewen, tuntang Marta mandohop. Lasarus tuntang kare oloh je dumah mondok kuman haya-hayak dengan Yesus. 3 Limbah te Maria dumah dengan kurang-labih satengah liter minyak harum narwastu je larang toto. Ie manata minyak te intu pain Yesus, palus mampuase hapan balaue. Hapus huma manjadi harum awi ewau minyak te. 4 Tapi Yudas Iskariot, ije biti bara murid Yesus -- je limbah te mandurhaka mawi ie -- hamauh, 5 "Mbuhen minyak harum te dia injual ih hapan rega telo ratus duit perak, tuntang duite inenga akan oloh je belom susah?" 6 Yudas hamauh kalote dia tagal awie manirok oloh je belom susah, tapi awi ie panakau. Ie kinjap manduan duit bara kas ewen handiai je iingkes dengae. 7 Tapi Yesus hamauh, "Nauhe ih oloh bawi te! Ie mawi jetoh akan andau mangubur aku. 8 Oloh je belom susah harajur aton marak keton, tapi aku toh dia." 9 Are oloh Yehudi mahining je Yesus te aton hong Betania, jadi ewen haguet akan hete. Ewen haguet dia baya tagal Yesus, tapi kea awi ewen handak mite Lasarus je jari imbelome bara pampatei. 10 Jete sababe kare imam kapala handak mampatei Lasarus kea; 11 awi ie mawi sabab are oloh Yehudi malihi ewen tuntang percaya dengan Yesus. 12 Andau jewue tinai oloh are je dumah uka maraya pesta Paska mahining Yesus aton hong benteng panjalanae manalih Yerusalem. 13 Maka ewen manduan kare palapah korma palus haguet manambang ie, sambil basasorak, "Tara akan Hatalla! Imberkat ie je dumah hong aran Tuhan. Imberkat ie Raja Israel!" 14 Yesus dinon ije kalidai tabela, tuntang ie manongkange. Maka manjadi auh je tarasurat huang Surat Barasih: 15 "Ela mikeh, kota Sion! Ite toh Rajam dumah, manongkang ije kongan kalidai tabela!" 16 Hong katika te kare murid Yesus hindai haratie taloh handiai je manjadi te. Tapi limbah Yesus impahai tagal pampateie, harue ewen taraingat iete taloh je iawi kare oloh dengae jari tarasurat huang Surat Barasih tahiu ie. 17 Kare oloh je aton metoh Yesus mantehau Lasarus balua bara kubur tuntang mambelom ie bara pampatei, harajur manenga kasaksian tahiu hal te. 18 Jete sababe oloh are te haguet manalih Yesus awi ewen mahining puna ie te je jari mawi taloh heran te. 19 Maka kare oloh Parisi hamauh sama arepe, "Itah jaton olih mawi taloh en-en! Ite ih, hapus kalunen uras omba ie!" 20 Bara marak kare oloh je haguet akan Yerusalem uka sombayang hong pesta te, aton kea pire-pire oloh Yunani. 21 Ewen dumah manalih Pilippus tuntang hamauh, "Pahari, amon tau, ikei handak hasondau dengan Yesus." (Pilippus te asale bara Betsaida hong Galilea.) 22 Maka Pilippus haguet mansanan hal te akan Andreas, limbah te ewen due manyampai hal te akan Yesus. 23 Yesus hamauh dengan ewen, "Jari sampai katikae Anak Olon impahai. 24 Puna toto auhku toh: Amon ije kabawak gandum dia iimbul akan huang petak tuntang matei, ie tetep ije kabawak. Tapi amon bawak gandum te matei, maka ie palus mahasil are gandum. 25 Oloh je sinta pambelome kareh nihau pambelome. Tapi oloh je basingi pambelome hong kalunen toh, kareh mahaga jete uka ie belom bujur tuntang katatahie. 26 Oloh je handak manempo aku musti omba aku; mangat jipengku tau hinje aku hong kueh aku aton. Oloh je mandohop aku akan ihormat awi Bapaku." 27 "Ateiku gogop; en je musti insanangku toh? En musti aku mansanan, 'Bapa, lapas aku bara katika jetoh'? Tapi puna uka aku mangkeme wayah kapehe jetoh aku toh dumah. 28 Bapa, Aram puna hai!" Maka tarahining auh bara langit mansanan, "Aku jari mampahai jete, tuntang aku handak mampahai jete tinai." 29 Oloh are je aton hete mahining auh te. Ewen hamauh, "Jete nyaho!" Tapi aton kea oloh je hamauh, "Beken! Malekat hakotak dengae!" 30 Palus Yesus hamauh dengan ewen, "Auh te tarahining, jete dia akangku, tapi akan keton. 31 Toh katikae jari sampai uka kalunen ihakim; metoh toh panguasa kalunen toh imbaring. 32 Tapi aku toh, amon aku jari inggatang hong hunjun petak, aku kareh manduan kakare oloh ayungku." 33 Ie hamauh kalote uka mamparahan kilen ampin carae ie akan matei. 34 Oloh are te hamauh dengae, "Manumon Surat Hukum ain ikei, Raja Panyalamat akan belom katatahie. Kilen ampie ikau tau hamauh je Anak Olon musti inggatang intu hunjun petak? Eweh Anak Olon te?" 35 Yesus tombah, "Baya hanjulo bewei kalawa te aton hong marak keton. Jadi, keleh keton mananjong katahin kalawa te magon aton, uka keton ela buah kakaput. Oloh je mananjong huang kakaput, dia katawan akan kueh tintun pangguete. 36 Percaya ih dengan kalawa te, katahin kalawa te magon aton intu keton, mangat keton manjadi anak kalawa." Limbah Yesus hakotak kalote, ie haguet bara hete tuntang dia maku mamparahan arepe akan ewen. 37 Aloh jari are taloh heran iawi Yesus intu taharep ewen, ewen dia percaya dengae. 38 Maka manjadi taloh je isanan Nabi Yesaya, "Tuhan, eweh je percaya dengan barita je insanan ikei? Akan eweh kuasan Tuhan imparahan?" 39 Jete bukue ewen dia percaya, basa Yesaya jari hamauh kea, "Hatalla hamauh, 40 'Aku mambute matan ewen, mawi ewen batekang ateie; mangat matan ewen ela mite, tirok ewen dia harati. Mangat ewen dia haluli manalih aku, palus aku mampakeleh ewen.' " 41 Yesaya hamauh kalote basa ie jari mite kahain Yesus, tuntang hakotak tahiu ie. 42 Aloh kalote, mahin are oloh, tuntang kea bara marak panguasa Yehudi percaya dengan Yesus. Tapi ewen dia bahanyi mangaku hal te terus-tarang, awi ewen mikeh, ela-ela oloh Parisi kareh mangahana ewen tame huma sombayang. 43 Ewen rajin mandino tara bara oloh labih bara penghargaan Hatalla. 44 Palus Yesus mangkariak, "Oloh je percaya dengangku, ie dia percaya dengangku, tapi percaya dengae je manyoho aku. 45 Tuntang oloh je mite aku, mite kea ie je manyoho aku. 46 Aku dumah akan kalunen toh kilau kalawa, uka kakare oloh je percaya dengangku dia melai huang kakaput. 47 Oloh je mahining auh ajarku, tapi dia manumoe -- dia ie aku je mahukum ie. Basa aku dumah dia tantai mahakim kalunen toh, tapi uka manyalamate. 48 Oloh je manolak aku tuntang dia mahining auhku, jari aton oloh je mahakim ie. Auh je insanangku, jete je kareh mahakim ie hong Andau Kiamat. 49 Basa aku hakotak dia tahiu kahandak ayungku kabuat; Bapa je manyoho aku, ie te je jari marentah aku tahiu taloh je insanangku tuntang inyampaiku. 50 Tuntang aku katawan je parentah ayue te manenga pambelom je bujur tuntang katatahie. Maka aku mansanan sama kilau je iajar Bapa akangku."
13:1 Sinde andau sahelo bara Andau Pesta Paska, Yesus katawan jete katikae jari sampai akae malihi kalunen toh uka haluli manalih Bapae. Ie sinta kare oloh ayue hong kalunen, tuntang ie tetep sinta ewen sampai kalepahe. 2 Yesus tuntang kare muride metohe kuman hamalem. Setan jari manamean kahandake huang atei Yudas Iskariot uka ie mandurhaka mawi Yesus. 3 Yesus katawan je Bapa jari manyarah salepah kuasa akae. Ie katawan kea je ie dumah bara Hatalla tuntang akan haluli manalih Hatalla. 4 Tagal te ie mendeng mengkak jubahe, tuntang mameteng handuk intu kahange. 5 Limbah te ie manusoh danum akan huang baskom, palus nampara menyau kare pain muride tuntang mampuas jete hapan handuk je imeteng intu kahange. 6 Maka ie sampai akan Simon Petrus, je hamauh, "Tuhan, lalehan Tuhan je menyau paingku?" 7 Yesus tombah, "Metoh toh ikau dia harati taloh je iawiku toh, tapi kareh ikau tau haratie." 8 "Ela Tuhan," koan Petrus dengan Yesus, "ela haliai Tuhan menyau paingku!" Tapi Yesus tombah, "Amon aku dia menyau ikau, maka ikau jaton hubungam dengangku." 9 Simon Petrus hamauh, "Amon kalote, Tuhan, ela baya paingku tapi lengengku tuntang takolokku kea!" 10 "Oloh je mandoi, jari barasih urase," koan Yesus dengan Petrus. "Ie dia usah imparasih tinai; beken bara paie. Keton toh jari barasih, tapi dia urase." 11 (Yesus jari katawan eweh je akan mandurhaka mawi ie. Jete bukue iehamauh, "keton toh jari barasih, tapi dia urase.") 12 Limbah Yesus menyau pain ewen, ie mangkepan jubahe haluli tuntang mondok tinai. Palus ie hamauh dengan ewen, "En haratin keton taloh je harue nah aku mawie akan keton? 13 Keton mantehau aku Guru tuntang Tuhan. Tuntang puna kalote. 14 Amon aku kilau Tuhan tuntang Gurun keton menyau pain keton, keton patut kea hapenyau pai sama arep keton. 15 Aku manenga sonto toh akan keton mangat keton malalus taloh je jari iawiku akan keton. 16 Toto haliai auhku toh: Ije biti rewar dia labih hai bara tempoe, tuntang ije biti rewar dia labih hai bara oloh je manyoho ie. 17 Amon keton jari katawan taloh handiai toh, salamat keton amon keton malaluse. 18 Taloh je isanangku toh dia ie tahiu keton samandiai. Aku katawan ewe-eweh je jari iintih. Tapi jari aton tarasurat huang Surat Barasih, musti manjadi, iete 'Oloh je kuman hayak dengangku, akan malawan aku.' 19 Hal toh insanangku akan keton metoh toh, helo bara hal te manjadi, mangat amon hal te kareh manjadi, keton kareh percaya aku toh ie je inyewut AKU ATON. 20 Toto haliai auhku toh: Oloh je manarima ie je inyohoku, oloh te manarima aku. Tuntang oloh je manarima aku, manarima ie je manyoho aku." 21 Limbah Yesus hamauh kalote, ie mangkeme paham manyengkel angat ateie. Palus ie mansanan, "Puna toto auhku toh: Ije biti bara marak keton kareh mandurhaka mawi aku." 22 Kare muride hatampayah sama arepe hayak hengan toto awi dia katawan eweh je koae te. 23 Murid je inyinta Yesus mondok hila silan ie. 24 Simon Petrus manenga tanda akae, uka ie misek dengan Yesus eweh je koae te. 25 Maka murid te manokep Yesus tuntang misek, "Eweh ie Tuhan?" 26 Yesus tombah, "Oloh je inengaku akae rote je inculopku huang mangkok, jete ie oloe." Maka Yesus manduan ije kahiris rote, manculop jete akan huang mangkok; palus manenga jete akan Yudas anak Simon Iskariot. 27 Sana limbah Yudas manarima rote te, maka setan tame akan huang ateie. Palus Yesus hamauh dengae, "Lalus bajeleng taloh je handak iawim." 28 Ije biti mahin jaton bara ewen je mondok kuman hete harati mbuhen Yesus hamauh kalote dengan Yudas. 29 Aton je manyangka Yesus manyoho Yudas mamili taloh en-en je akan ihapan huang pesta te, atawa manenga isut duit akan oloh je belom susah -- basa Yudas te mimbing duit kas ewen. 30 Limbah Yudas manarima rote te, ie palus balua. Andau jari hamalem. 31 Limbah Yudas haguet, Yesus hamauh, "Toh Anak Olon impahai, tuntang Hatalla impahai mahalau ie. 32 Amon Hatalla impahai mahalau ie, ie kea kareh impahai Hatalla mahalau arepe kabuat. Tuntang Hatalla kareh mampahai ie bajeleng. 33 O keton kare anakku, aku dia akan melai hinje keton hindai. Keton kareh manggau aku, tapi kilau je jari insanangku akan kare panguasa Yehudi, kalote kea aku mansanae akan keton; eka je inalihku, dia keton tau manalihe. 34 Parentah taheta inengaku akan keton: Keleh keton hasinta sama arep keton. Kilau aku jari sinta keton, kalote kea keton musti hasinta sama arep keton. 35 Amon keton hasinta sama arep keton, oloh handiai kareh katawan je keton toh muridku." 36 "Tuhan, Tuhan handak haguet akan kueh?" koan Simon Petrus misek Yesus. Yesus tombah, "Metoh toh ikau dia tau omba akan eka je inalihku. Rahian ikau kareh omba aku." 37 "Tuhan mbuhen aku dia tau omba Tuhan metoh toh?" koan Petrus misek tinai. "Aku rajin matei akan Tuhan!" 38 Yesus tombah, "En toto ikau rajin matei tagal aku? Keleh ikau katawan, kareh, helo bara manok manando, ikau jari hantelo kali hamauh je ikau dia mangasene aku!"
14:1 "Ela atei keton gogop," koan Yesus dengan ewen. "Percaya ih dengan Hatalla, tuntang percaya ih dengangku kea. 2 Hong human Bapaku are eka melai. Aku haguet akan kanih uka manatap eka akan keton. Aku dia handak hamauh kalote dengan keton, jaka puna dia kalote. 3 Limbah aku haguet manatap eka akan keton, aku kareh haluli manduan keton, uka hong kueh aku aton, hete kea keton aton. 4 Keton katawan jalan akan eka je inalihku." 5 Palus Tomas hamauh dengan Yesus, "Tuhan, ikei dia katawan akan kueh Tuhan haguet, kilen ampie ikei katawan jalae?" 6 Yesus tombah, "Aku toh jalan hapan mangasene Hatalla tuntang mandino pambelom. Ije biti mahin jaton oloh tau dumah manalih Bapa, amon dia mahalau aku. 7 Jaka keton mangasene aku, pasti keton kareh mangasene Bapaku kea. Metoh toh keton jari kasene ie, tuntang jari mite ie." 8 Maka Pilippus hamauh dengan Yesus, "Tuhan, parahan Bapa te akan ikei, mangat ikei salawah angat ikei." 9 Tapi Yesus tombah, "Jari kalote katahie aku hinje keton, tuntang hindai kea keton kasene aku, Pilippus? Oloh je jari mite aku, jari mite Bapa. Kilen ampie ikau tau hamauh, 'Parahan Bapa te akan ikei'? 10 Pilippus! En ikau dia percaya, je aku toh hinje dengan Bapa tuntang Bapa hinje dengangku? Taloh je insanangku akam, aku dia mansanae bara arepku kabuat. Bapa je harajur hinje dengangku, ie te je mawi taloh samandiai te. 11 Keleh ikau percaya je aku toh ije dengan Bapa tuntang Bapa te ije dengangku. Atawa sadia-diae, ikau percaya ih tagal kare taloh je jari iawiku. 12 Toto haliai auhku toh: Oloh je percaya dengangku, kareh malalus taloh je jari iawiku -- malahan ie kareh malalus taloh je labih hai haream -- awi aku haguet manalih Bapa. 13 Tuntang taloh je ilaku keton huang arangku, jete kareh ilalusku akan keton, uka Bapa impahai mahalau Anak. 14 En bewei taloh je ilaku keton huang arangku, akan ilalusku." 15 "Amon keton sinta aku, keton kareh malalus kare parentahku. 16 Aku handak balaku dengan Bapa, tuntang ie kareh manengae akan keton Pandohop je beken, je kareh melai hinje keton sampai katatahie. 17 Iete Roh Hatalla je handak mangarinah katoto tahiu Hatalla. Kalunen dia tau manarima ie, awi kalunen jaton mite tuntang jaton mangasene ie. Tapi keton mangasene ie, awi ie melai hinje keton tuntang kareh hinje dengan keton. 18 Aku dia handak malihi keton kilau anak nule. Aku akan haluli tinai manalih keton. 19 Baya hanjulo hindai kalunen dia akan mite aku tinai. Tapi keton kareh mite aku. Tuntang awi aku belom, keton mahin kareh belom kea. 20 Amon andaue sampai, keton kareh katawan je aku toh ije dengan Bapa, keton hinje dengangku tuntang aku hinje keton. 21 Oloh je manarima kare parentahku tuntang malaluse, oloh te je sinta aku. Bapaku akan sinta kare oloh je sinta aku. Aku kea akan sinta oloh te tuntang mamparahan arepku akae." 22 Yudas (beken Yudas Iskariot) misek dengan Yesus, "Tuhan mbuhen Tuhan maku mangarinah arep akan ikei tapi dia akan kalunen?" 23 Yesus tombah, "Oloh je sinta aku, kareh manumon auh ajarku. Bapaku handak sinta ie, Bapa tuntang aku kareh dumah manalih ie tuntang melai hinje ie. 24 Oloh je dia sinta aku, dia manumon auh ajarku. Auh ajar je ihining keton te, dia bara aku, tapi bara Bapa je manyoho aku. 25 Taloh handiai te insanangku akan keton sarai' aku magon hinje keton. 26 Tapi Roh Hatalla, Pandohop je akan inyoho Bapa huang arangku, ie te je kareh majar keton taloh handiai tuntang mampingat keton tahiu taloh handiai je jari insanangku akan keton. 27 Kahanjak impelaiku akan keton. Kahanjak ayungku kabuat je inengaku akan keton. Taloh je inengaku te dia kilau je inenga kalunen akan keton. Ela gogop, ela mikeh. 28 Keton jari mahining aku hamauh, 'Aku akan haguet, tapi aku kareh dumah haluli manalih keton'. Amon keton sinta aku, keton tau hanjak aku haguet manalih Bapa, basa Bapa labih hai bara aku. 29 Aku mansanan jete akan keton metoh toh, helo bara taloh handiai te manjadi, mangat kareh, amon taloh te manjadi, keton tau percaya. 30 Aku dia handak hakotak labih are hindai dengan keton, awi katikae jari sampai panguasa kalunen toh dumah. Tapi ie jaton kuasae mahunjun aku. 31 Tapi taloh samandiai te musti manjadi uka kalunen mangatawan je aku sinta Bapa tuntang aku malalus taloh handiai je irentah Bapa akangku. Nah, keleh itah haguet bara hetoh."
15:1 Koan Yesus tinai, "Aku toh upon anggur je bujur, tuntang Bapaku te tukang kabun. 2 Gagenep edan huang aku je dia mamua, ineteke, tuntang gagenep edan je mamua ingurang kare dawee tuntang irasihe mangat labih are buae. 3 Keton jari barasih tagal auh ajar je inengaku akan keton. 4 Keleh keton tetep hinje dengangku tuntang aku mahin tetep hinje keton. Edan kabuat dia tau mamua amon ie dia tetep intu upoe. Kalote kea keton baya tau mamua, amon keton tetep hinje dengangku. 5 Aku toh upon anggur, tuntang keton toh kare edae. Oloh ije tetep hinje dengangku tuntang aku hinje ie, ie kareh mamua are; basa amon aku jaton, keton dia tau mawi taloh en-en. 6 Oloh je dia tetep hinje dengangku, kareh inganan kilau edan palus keang. Kare edan je kilau te kareh imumpong tuntang inganan akan huang apui, palus inusul. 7 Amon keton tetep hinje dengangku tuntang auh ajarku melai huang atei keton, laku ih dengan Bapa taloh je ingahandak keton; palakun keton te kareh inenga. 8 Amon keton mamua are, Bapaku impahai; tuntang awi kalote, keton toto-toto manjadi muridku. 9 Kilau Bapa sinta aku, kalote kea aku sinta keton. Keleh keton tetep belom kilau oloh je inyintaku. 10 Amon keton malalus kare parentahku, keton tetep heret dengan sintangku sama kilau aku heret dengan sintan Bapa awiku malalus kare parentahe. 11 Taloh handiai toh insanangku akan keton, mangat kahanjakku aton huang atei keton, tuntang kahanjak keton manjadi tinduh barasih. 12 Parentahku iete: Keleh keton hasinta sama arep keton, sama kilau aku sinta keton. 13 Oloh je paling sinta dengan sobate, oloh te je manenga pambelome akan ewen. 14 Kare sobatku iete keton toh, amon keton malalus kare taloh je irentahku akan keton. 15 Aku dia hindai manyewut keton rewar karana rewar jaton katawan taloh je iawi tempoe. Aku mantehau keton sobat, karana taloh handiai je ihiningku bara Bapa, jari insanangku akan keton. 16 Dia ie keton je mintih aku. Aku toh je mintih keton, tuntang manyoho keton haguet mangat mamua are -- iete kare bua je dia tau binasa. Maka Bapa kareh manenga akan keton en bewei je ilaku keton dengae huang arangku. 17 Jetoh ie parentahku akan keton: Keleh keton hasinta sama arep keton." 18 "Amon kalunen basingi keton, ingat je aku toh jari labih helo inyingi awi kalunen. 19 Jaka ih keton toh ain kalunen, keton kareh inyinta awi kalunen kilau oloh ayue. Tapi aku jari mintih keton bara kalunen toh, jadi keton dia hindai ain kalunen. Jete sababe kalunen basingi dengan keton. 20 Ingat taloh je jari insanangku akan keton, 'Rewar dia labih hai bara tempoe.' Amon ewen jari mangapehe aku, ewen kareh mangapehe keton kea. Amon ewen manumon auh ajarku, ewen kareh manumon auh ajar keton kea. 21 Taloh handiai te kareh iawi ewen akan keton, awi keton muridku, awi ewen dia mangasene ie je manyoho aku. 22 Jaka aku dia dumah tuntang jaton mansanan taloh handiai te akan ewen, ewen dia badosa. Tapi toh ewen jaton alasan hindai akan dosan ewen. 23 Oloh je basingi aku, basingi bapaku. 24 Jakae hong bentok ewen aku dia malalus kare taloh je hindai puji ilalus awi oloh beken, ewen dia badosa. Tapi toh ewen jari mite taloh je ilalusku, tuntang ewen basingi dengangku kalote kea dengan Bapaku. 25 Tapi puna musti manjadi kilau te mangat manjadi taloh je tarasurat huang Surat Hukum ewen, iete: 'Ewen basingi aku jaton bara buku sababe.' 26 Aku kareh manyoho manalih keton, Pandohop je asale bara Bapa, iete Roh je kareh mamparahan katoto tahiu Hatalla. Amon ie dumah, ie kareh manenga kasaksian tahiu aku. 27 Tuntang keton kea musti manenga kasaksian tahiu aku, awi keton jari hinje aku bara solake.
16:1 Kare taloh handiai te insanangku akan keton mangat keton dia layau. 2 Keton kareh impalua oloh bara kare huma sombayang. Tuntang katikae kareh dumah, oloh je mampatei keton manyangka arepe manempo Hatalla. 3 Ewen manguan taloh te mawi keton awi ewen hindai kasene Bapa tuntang aku kea. 4 Tapi aku toh mansanan jete akan keton, mangat amon jete kareh manjadi, keton tau mingat je aku toh jari mansanan jete akan keton." "Aku dia mansanan hal toh akan keton bara solake, awi aku magon aton hinje keton. 5 Tapi toh aku handak haguet manalih ie je manyoho aku; tuntang ije biti mahin jaton bara keton misek akan kueh aku haguet. 6 Toh atei keton manjadi pehe, awi aku mansanan hal te akan keton. 7 Tapi aku mansanan akan keton taloh je toto: labih bahalap akan keton amon aku haguet; basa amon aku dia haguet, pandohop te dia kareh dumah manalih keton. Tapi amon aku haguet, aku kareh manyoho ie manalih keton. 8 Amon ie dumah, ie kareh mamparahan akan kalunen narai riman dosa, tahiu taloh je toto, tuntang tahiu hukum Hatalla. 9 Ie kareh mamparahan amon oloh dia percaya dengangku jete dosa; 10 auhku toh toto, awi aku haguet manalih Bapa tuntang keton dia kareh mite aku tinai; 11 tuntang Hatalla jari nampara mahukum, basa panguasa kalunen jetoh jari buah hukum. 12 Magon are taloh je handak insanangku akan keton, tapi metoh toh keton hindai olih manarimae. 13 Tapi amon Roh te dumah, ie te je mamparahan katoto tahiu Hatalla, keton kareh ingagalan awie uka mangasene kakare katoto. Ie dia handak hakotak bara arepe kabuat tapi mansanan taloh je jari ihininge, tuntang ie kareh mansanan akan keton taloh je kareh manjadi rahian andau. 14 Ie kareh mampahai aku, basa taloh je inyampaie akan keton, inarimae bara aku. 15 Taloh handiai je aton intu Bapa jete ayungku. Jete bukue aku hamauh, taloh je inyampai Roh akan keton, inarimae bara aku." 16 "Baya hanjulo keton dia akan mite aku tinai, tuntang hanjulo tinai keton akan mite aku." 17 Pire-pire murid Yesus nampara hisek sama arepe, "En Koae je hamauh dengan itah: 'Baya hanjulo hindai keton dia tinai mite aku, tuntang tinai hanjulo hindai keton akan mite aku'? En je koae dengan itah: 'Aku haguet manalih Bapa'?" 18 Ewen bajuju misek, "Narai rimae je 'hanjulo' te? Itah dia haratie ie hakotak tahiu en!" 19 Yesus katawan ewen handak misek dengae. Maka ie hamauh, "Endau koangku, 'Baya hanjulo hindai, keton kareh dia mite aku, tuntang kea hanjulo tinai keton kareh mite aku'. En jete je iisek keton sama arep keton? 20 Percaya ih, keton kareh manangis tuntang manatum, tapi kalunen kareh hanjak. Keton kareh kapehe atei, tapi kasusah keton te kareh hobah manjadi kahanjak. 21 Amon ije biti oloh bawi handak luas, ie susah, awi katikae jari sampai ie buah kapehe. Tapi sana anake inakan oloh bawi te kalapean kapehee awi ie hanjak tagal ije biti awau inakan akan kalunen. 22 Kalote kea dengan keton: Toh keton kapehe atei, tapi aku kareh hasondau tinai dengan keton, maka atei keton kareh hanjak; tuntang ije biti mahin jaton oloh je tau manduan kahanjak te bara atei keton. 23 Hong andau te, keton dia akan misek taloh en-en hindai dengangku. Percaya ih: en bewei taloh je ilaku keton dengan Bapa huang arangku, jete kareh inenga Bapa akan keton. 24 Sampai katika toh keton hindai balaku taloh en-en huang arangku. Laku, maka keton akan manarimae, mangat kahanjak keton tinduh barasih." 25 "Taloh handiai toh insanangku akan keton hapan paribasa. Tapi kareh dumah katikae, aku dia mahapan paribasa hindai, tapi hakotak terus-tarang akan keton tahiu Bapa. 26 Hong katika te keton kareh balaku dengan Bapa huang arangku; keleh keton katawan, aku kareh dia balaku bara Bapa akan keton, 27 awi Bapa kabuat sinta keton. Ie sinta keton awi keton sinta aku tuntang percaya je aku toh dumah bara Hatalla. 28 Asalku puna bara Bapa, tuntang jari dumah akan kalunen. Tapi toh aku malihi kalunen mangat haluli manalih Bapa." 29 Palus kare murid Yesus hamauh dengae, "Toh Tuhan hakotak terus-tarang tuntang dia mahapan paribasa, 30 tuntang ikei katawan je Tuhan mangatawan taloh handiai. Ije biti mahin dia usah oloh misek taloh en-en dengan Tuhan. Tagal te ikei percaya Tuhan dumah bara Hatalla." 31 Yesus tombah auh ewen, "Jadi percayakah keton toh? 32 Ingat! Katikae kareh dumah, malah jari dumah, keton kareh manjadi kasaburan. Keton kareh buli mije-mije manalih human keton tuntang malihi aku kabuat. Tapi aku dia kabuat basa Bapa aton hinje aku. 33 Taloh handiai toh insanangku mangat keton mandino kahanjak awi keton hinje dengangku. Hong kalunen keton kareh buah kapehe. Tapi keleh keton tabah! Aku jari mampakalah kalunen!"
17:1 Limbah hamauh kalote, Yesus mananggera akan langit tuntang hamauh, "Bapa, toh jari sampai katikae. Keleh mampahai Anakm, mangat Anakm kea mampahai Bapae. 2 Bapa jari manenga kuasa akan Anak mahunjun kakare oloh hapus kalunen, mangat ie manenga pambelom je bujur tuntang katatahie akan kare oloh je inenga Bapa akae. 3 Jetoh pambelom je bujur tuntang katatahie; uka oloh je mangasene Bapa je tunggal tuntang toto, tuntang mangasene Yesus Kristus je inyoho Bapa. 4 Aku jari mampahai Bapa hunjun petak toh awiku mahapus gawi je inyoho Bapa aku mawie. 5 Bapa! keleh toh mampahai aku intu taharepm mahapan kahai je aton intu aku metoh aku hinje dengan Bapa helo bara kalunen toh injadian. 6 Aku jari mamparahan Bapa akan kare oloh hong kalunen toh kilau je jari inenga bapa akangku. Ewen toh ain Bapa, tuntang Bapa jari manenga ewen te akangku. Ewen jari manumon auh Bapa. 7 Toh ewen katawan, taloh handiai je inenga Bapa akangku jete asale bara Bapa. 8 Akan ewen jari inyampaiku auh je inenga Bapa akangku; tuntang ewen jari manarimae. Ewen katawan je aku toh puna toto-toto dumah bara Bapa tuntang ewen percaya Bapa bewei je manyoho aku. 9 Aku balakudoa akan ewen. Aku dia balakudoa akan kalunen tapi akan kare oloh je jari inenga Bapa akangku, basa ewen te ain Bapa. 10 Kare taloh je ayungku jete ayun Bapa kea; tuntang taloh handiai je ayun Bapa jete ayungku kea. Aku impahai hong marak ewen. 11 Toh aku dumah manalih Bapa. Aku dia tinai melai hong kalunen; tapi ewen aton hong kalunen. Bapa je barasih! Jaga ewen hapan kuasan Aram, iete Aran je jari inenga Bapa akangku -- mangat ewen manjadi ije, sama kilau Bapa tuntang aku kea ije. 12 Katahin aku magon hinje ewen, aku jari manjaga ewen hapan kuasan aran Bapa -- aran je jari inenga Bapa akangku. Aku jari manjaga ewen tuntang ije biti mahin jaton bara ewen je nihau, beken bara ie je puna jari musti nihau; uka tagal jete maka manjadi taloh je tarasurat huang Surat Barasih. 13 Toh aku dumah manalih Bapa. Taloh handiai toh insanangku pandehan aku magon huang kalunen; uka ewen hapan sakalepahe mangkeme kahanjakku. 14 Aku jari manyampai akan ewen auh Bapa, tuntang kalunen basingi dengan ewen, awi ewen dia ain kalunen, sama kilau aku kea dia ain kalunen. 15 Aku dia balaku uka Bapa manduan ewen bara kalunen toh, tapi aku balaku uka Bapa manjaga ewen bara taloh je papa. 16 Sama kilau aku dia ain kalunen, ewen mahin dia ain kalunen. 17 Keleh ewen manjadi ain Bapa kabuat mahalau katoto: auh Bapa jete katoto. 18 Kilau Bapa jari manyoho aku akan kalunen, kalote kea aku manyoho ewen akan kalunen. 19 Akan gunan ewen, aku manyarah arepku kilau je ain Bapa kabuat, mangat ewen kea manjadi ain Bapa mahalau katoto. 20 Dia baya akan ewen toh bewei aku balakudoa. Aku balakudoa kea akan kare oloh je kareh percaya dengangku tagal kasaksian ewen toh. 21 Aku balaku, Bapa, uka ewen samandiai manjadi ije, kilau Bapa ije dengangku, tuntang aku dengan Bapa. Keleh ewen manjadi ije dengan itah uka kalunen percaya je Bapa te je manyoho aku. 22 Aku jari manenga akan ewen kahai je inenga Bapa akangku, mangat ewen manjadi ije, sama kilau itah kea ije; 23 Aku dengan ewen, tuntang Bapa dengangku; mangat ewen toto-toto ije. Maka kalunen kareh katawan Bapa te je manyoho aku, tuntang mangatawan Bapa sinta ewen kilau Bapa sinta aku. 24 Bapa, aku handak uka ewen, je inenga Bapa akangku, aton hinje aku hong kueh aku aton, mangat ewen mite kahaingku; iete kahai je inenga Bapa akangku, awi Bapa sinta aku helo bara kalunen injadian. 25 Bapa je bujur! Kalunen dia mangasene Bapa, tapi aku mangasene Bapa; tuntang kare oloh toh katawan je Bapa manyoho aku. 26 Aku jari mamparahan aran Bapa akan ewen; tuntang aku kareh mawie tinai kalote, uka sintan Bapa dengangku tetep intu huang atei ewen tuntang aku hinje dengan ewen."
18:1 Limbah Yesus balakudoa kalote, ie dengan kare muride haguet akan dipah silan Sungei Kidron. Hong hete aton ije taman, tuntang Yesus dengan kare muride tame akan taman te. 2 Yudas je mandurhaka te, katawan eka te; awi Yesus jari kinjap hapumpong hete dengan kare muride. 3 Maka Yudas haguet akan eka te hayak mimbit ije pasukan tantara Roma tuntang pire-pire pangawal Human Tuhan je inyoho kare imam kapala tuntang kare oloh Parisi. Ewen mimbit sanjata, lantera tuntang sulok. 4 Yesus katawan taloh handiai je akan manjadi buah ie. Maka ie manokep kare oloh te tuntang misek, "Keton manggau eweh?" 5 "Yesus oloh Nasaret," koan ewen tombah. "Aku toh ie," koan Yesus. Yudas je mandurhaka mendeng intu hete dengan ewen. 6 Metoh Yesus hamauh dengan ewen, "Aku toh ie," ewen uras mundur palus balongkang. 7 Sinde tinai Yesus misek dengan ewen, "Keton manggau eweh?" "Yesus oloh Nasaret," koan ewen tombah. 8 "Jari insanangku aku toh ie," koan Yesus. "Tuntang amon puna aku je inggau keton, nauhe ewen awang beken toh haguet." 9 (Awie hamauh kalote, maka manjadi taloh je jari insanan Yesus helote: "Bapa, bara kare oloh je jari inenga Bapa akangku, ije biti mahin jaton je nihau.") 10 Simon Petrus je mimbit ije kabilap padang, manyilak padange palus manejep jipen imam hai sampai balumpeng pinding gantaue. Aran jipen te Malkus. 11 Maka Yesus hamauh dengan Petrus, "Namean haluli padangm akan huang ekae! En ikau manirok aku dia kareh mihop cangkir kajake je inenga Bapa akangku?" 12 Palus kare prajurit Roma dengan komandan ewen tuntang kare pangawal Yehudi manawan tuntang mamasong Yesus. 13 Sola-solake ewen mimbit Yesus manaharep Hanas, empo Kayapas je hatue. Kayapas te imam hai hong nyelo te. 14 Ie te je jari manasehat oloh Yehudi uka labih bahalap ije biti oloh matei akan salepah utus. 15 Simon Petrus tuntang ije biti murid beken manuntut Yesus. Murid je beken te kasenan awi imam hai; jadi ie omba tame haya-hayak dengan Yesus akan halaman human imam hai, 16 tapi Petrus mentai intu luar hong bauntonggang. Limbah te tinai murid je beken te haguet akan luar tuntang hakotak dengan jipen bawi je manjaga bauntonggang, palus mimbit Petrus tame akan huang. 17 Jipen bawi panjaga bauntonggang te hamauh dengan Petrus, "Hau, en ikau dia ije biti bara kare murid oloh te?" "Beken," koan Petrus tombah. 18 Hong katika te hawa sadingen, jadi kare jipen tuntang pangawal jari mambelom apui habarah tuntang ewen mandang intu hete. Petrus haguet akan hete tuntang mendeng hayak mandang dengan ewen. 19 Imam hai misek Yesus tahiu kare muride tuntang tahiu auh ajare. 20 Yesus tombah, "Aku harajur hakotak terus-tarang hong taharep oloh are. Aku harajur majar huang kare huma sombayang tuntang intu Human Hatalla, eka oloh Yehudi bahut hapumpong. Dia puji aku mansanan taloh en-en sahoka-hokan. 21 Jadi mbuhen Tuan misek aku? Isek ih dengan ewen je jari mahining aku majar. Pasti ewen katawan taloh je insanangku." 22 Metoh Yesus hakotak kalote, ije biti bara pangawal intu hete manampar ie tuntang hamauh, "Bahanyi toto ikau hamauh kalote dengan imam hai!" 23 Yesus tombah, "Amon aku mansanan taloh je sala, sanan hetoh narai kasalae! Tapi amon taloh je insanangku te puna toto, mbuhen ikau manampar aku?" 24 Limbah te tinai Hanas manyoho oloh mimbit Yesus marak lengee imasong akan Imam Hai Kayapas. 25 Simon Petrus magon kea mandang arepe intu hete. Kare oloh hamauh dengae, "En ikau dia murid oloh te kea?" Tapi Petrus milim, koae, "Beken!" 26 Ije biti oloh ain imam hai, iete jalahan oloh je balumpeng pindinge awi Petrus, hamauh, "En dia aku jari mite ikau hong taman te haya-hayak dengae?" 27 Palus Petrus milim tinai, "Dia," -- tuntang pas hong katika te manok manando. 28 Hayak hanjewu toto ewen mimbit Yesus bara human Kayapas akan istana gubernur. Kare oloh Yehudi kabuat dia tame akan huang istana, mangat ewen dia inyewut pali secara agama, awi ewen handak omba kuman panginan Paska. 29 Tagal te Pilatus haguet akan luar manalih ewen tuntang misek, "En auh kadun keton mawi oloh toh?" 30 Ewen tombah, "Jaka ie dia basala, dia baka ikei mimbit ie manalih Bapa Gubernur." 31 Pilatus hamauh dengan ewen, "Duan ih ie tuntang mutus ih perkarae manumon hukum ain keton kabuat!" Tapi kare oloh Yehudi te tombah, "Ikei dia tau mamutus oloh akan impatei!" 32 (Jetoh manjadi uka ilalus taloh je insanan Yesus tahiu carae ieakan matei.) 33 Pilatus tame tinai akan istana tuntang mantehau Yesus, palus misek, "En ikau toh rajan oloh Yehudi?" 34 Yesus tombah, "En paisek toh bara ikau kabuat atawa aton oloh beken je jari mansanan akam tahiu aku?" 35 Pilatus tombah, "En aku toh oloh Yehudi? Je manyarah ikau akangku iete utus ayum kabuat tuntang kare imam kapala. En taloh je jari iawim?" 36 Yesus hamauh, "Karajaan ayungku dia bara kalunen toh. Jaka karajaangku te bara kalunen toh, kare oloh ayungku kareh kalahi uka aku dia inyarah akan kare panguasa Yehudi. Tapi karajaangku puna dia bara kalunen toh!" 37 Maka Pilatus misek dengae, "Amon kalote, ikau toh raja?" Yesus tombah, "Ikau manyewut je aku toh raja. Aku inakan tuntang dumah akan kalunen akan ije kahimat, iete manenga kasaksian tahiu katoto. Oloh samandiai je bara katoto te mahining auhku." 38 Pilatus misek dengae, "Katoto te en rimae?" Palus Pilatus balua tinai bara istana tuntang hamauh dengan kare oloh Yehudi, "Ije mahin jaton aku sondau kasalan huang ie. 39 Tapi manumon hadat keton, aku harajur malapas ije biti oloh bara tahanan hong andau Pesta Paska. En keton handak mangat aku malapas rajan oloh Yehudi te akan keton?" 40 Ewen tombah dere-derep hayak mangkariak, "Dia, ela ie, tapi Barabas!" (Barabas te ije biti parampok.)
19:1 Limbah te tinai Pilatus tame palus manyoho oloh mahewes Yesus hapan cambuk. 2 Kare prajurit manampa ije makota bara duhin kare edan, palus mangkepae intu hunjun takolok Yesus. Limbah te ewen makaian ie hapan jubah je warnae kawo-kawo, 3 palus lulang luli dumah manalih ie tuntang hamauh, "Panjang umur rajan oloh Yehudi!" Limbah te ewen manampar ie. 4 Limbah te Pilatus balua sinde tinai tuntang hamauh dengan oloh are te, "Ite! Aku mimbit ie balua manalih keton, uka keton katawan je ije mahin jaton kasalan inyondauku huang ie." 5 Maka Yesus balua sambil mahapan makota duhi tuntang jubah kawo-kawo. Pilatus hamauh dengan ewen, "Ite oloh te." 6 Katika kare imam kapala tuntang kare pangawal te mite Yesus, ewen mangkariak, "Nyampalaki ie! Nyampalaki ie!" Pilatus hamauh dengan ewen, "Duan ie, nyampalaki ie awi keton kabuat ih, ije mahin jaton kasalan je sondauku intu ie." 7 Kare oloh Yehudi te tombah, "Manumon hukum ikei, ie musti ihukum matei awi ie mangaku arepe Anak Hatalla." 8 Katika Pilatus mahining ewen hamauh kalote, ie labih mikeh haream. 9 Maka ie tame haluli akan huang istana tuntang limbah Yesus iimbit tame, Pilatus misek dengae, "Ikau asalm bara kueh?" Tapi Yesus dia tombah. 10 Jadi Pilatus hamauh tinai, "Ikau dia handak hakotak dengangku. Keleh ikau katawan, aku aton kuasangku mambebas ikau, tuntang kuasa manyampalaki ikau!" 11 Yesus tombah, "Amon Hatalla dia manenga kuasa te akam, ikau samasinde jaton kuasam mahunjun aku. Tagal te oloh je manyarah aku akam, labih hai dosae bara ikau." 12 Katika Pilatus mahining jete, ie manggau jalan uka malapas Yesus. Tapi kare oloh Yehudi dere-derep mangkariak, "Amon tuan mempas ie, tuan dia hindai kawal Kaisar! Oloh je mangaku arepe raja, ie te musoh Kaisar!" 13 Katika Pilatus mahining kare auh te, ie mimbit Yesus akan luar palus mondok intu karusi pangadilan hong eka je bagare Laseh Batu. (Hong basa Ibrani arae te Gabata.) 14 Katika te jari tokep pukul duewalas bentok andau, jete andau helo bara Andau Pesta Paska. Pilatus hamauh dengan kare oloh te, "Jetoh rajan keton!" 15 Ewen dere-derep mangkariak, "Patei ie! Patei ie! Nyampalaki ie!" Pilatus misek, "En musti aku toh manyampalaki rajan keton?" Kare imam kapala tombah, "Tikas Kaisar kabuat ih rajan ikei!" 16 Maka Pilatus manyarah Yesus akan ewen uka inyampalaki. Ewen manduan Yesus, palus mimbit ie haguet. 17 Yesus balua hayak meton sampalakie kabuat akan eka je bagare "Eka Bangon Takolok". (Hong basa Ibrani inyewut Golgota). 18 Intu hete ie inyampalaki. Haya-hayak dengae aton due biti oloh beken je inyampalaki: ije biti hong sambile, ije tinai hila gantaue tuntang Yesus hong bentok. 19 Intu kayu sampalakin Yesus, Pilatus manyoho oloh mangkepan papan basurat: "Yesus bara Nasaret, Rajan oloh Yehudi". 20 Are oloh Yehudi mambasa surat te, awi eka Yesus inyampalaki te dia kejau bara lewu. Surat te huang basa Ibrani, Latin, tuntang Yunani. 21 Kare imam kapala hamauh dengan Pilatus, "Ela manyurat 'Rajan oloh Yehudi', tapi keleh manyurat 'Oloh toh hamauh, aku Rajan oloh Yehudi.' " 22 Tapi Pilatus tombah, "Taloh je inyuratku, tetep tarasurat." 23 Limbah kare prajurit te manyampalaki Yesus, ewen manduan pakaiae. Pakaian te imbagi epat: genep biti mandino ije bagian. Ewen manduan jubahe kea. Jubah te jaton bajahit -- baya inantang bara hunjun sampai kapenda. 24 Kare prajurit te hamauh sama arepe, "Ela itah manetek mambagi jubah toh. Keleh itah batenong mangat manukas eweh je tau mandinoe." Hal te manjadi uka tulus auh je tarasurat huang Surat Barasih, iete: "Ewen habagi pakaiangku, tuntang batenong akan jubahku." Tuntang kare prajurit te puna mawie kalote. 25 Hong tokep sampalakin Yesus mendeng indu Yesus, paharin indue je bawi, Maria sawan Kleopas, tuntang Maria Magdalena. 26 Katika Yesus mite indue tuntang murid je inyintae aton mendeng hete, ie hamauh dengan indue, "Ibu, te anakm." 27 Limbah te Yesus hamauh dengan kare muride te, "Te indu keton." Bara katika te kare murid te manarima indu Yesus uka melai intu humae. 28 Yesus katawan taloh samandiai toh jari lepah manjadi, tuntang uka taloh je tarasurat huang Surat Barasih tau manjadi, ie hamauh, "Aku teah belaiku." 29 Intu hete aton ije mangkok kontep inyuang hapan danum anggur je masem. Maka ije kambang karang inculop akan huang danum anggur te, tuntang inyucuk intu ije tantahan hisop, palus injuju akan biwih Yesus. 30 Yesus manyurup danum te palus hamauh, "Jari genep!" Palus ie manyontop takoloke balalu mahutos. 31 Kare panguasa Yehudi dia maku hantun kare oloh je inyampalaki te tetep melai intu kayu sampalaki hong andau Sabat, mahin haream Sabat sinde toh Andau Hai je patut ihaga barasih. Karana andau metoh Yesus inyampalaki buah andau helo bara Sabat te, maka kare oloh Yehudi balaku permisi dengan Pilatus uka mamelek kare pain oloh je jari inyampalaki tuntang mampamohon kare hantu te bara kayu sampalaki. 32 Maka kare prajurit te haguet tuntang mamelek labih helo pain due oloh je inyampalaki hayak Yesus. 33 Katika ewen sampai akan gilir ain Yesus, ewen mite ie jari mahutos. Jadi ewen dia mamelek paie. 34 Tapi ije biti bara kare prajurit te mamuno penda usok Yesus hapan lunju; tuntang hemben te kea balua daha tuntang danum. 35 Oloh je mite kabuat kajadian te, ie te je mansanan hal te mangat keton percaya. Tuntang kasaksiae te toto, tuntang ie katawan jete toto. 36 Hal te manjadi uka ilalus taloh je tarasurat huang Surat Barasih, iete, "Ije mahin jaton bara kare tolange kareh imelek." 37 Huang Surat Barasih kea tarasurat, "Ewen kareh manampayah ie je jari imuno ewen". 38 Limbah te tinai Yosep oloh Arimatea balaku permisi dengan Pilatus uka manduan hantun Yesus. (Yosep jete murid ain Yesus je omba ie suni-suni, awi ie mikeh dengan kare panguasa Yehudi.) Pilatus manenga ijin akae, maka ie haguet manduan hantun Yesus. 39 Nikodemus je bihin puji manalih Yesus metoh hamalem, haguet kea hayak Yosep. Nikodemus mimbit rarampah iete mur tuntang garo -- samandiai taloh je iimbite te aton kurang labih telo puluh kilogram karee. 40 Kadadue oloh te manduan hantun Yesus palus mambungkuse hapan benang haya-hayak dengan rarampah je harum te manumon hadat mangubur ain oloh Yehudi. 41 Intu eka Yesus inyampalaki aton ije taman. Intu huang taman te aton ije kubur taheta, je hindai puji hapan mangubur oloh. 42 Awi kubur te tokep, tuntang andau Sabat jari nampara, maka ewen mangubur Yesus intu hete.
20:1 Hong andau Minggo hanjewu, katika taloh magon kaput, Maria Magdalena haguet akan kubur. Ie mite batu tutup kubur te jari tatindar bara rumbak kubur te. 2 Maka ie hadari manggau Simon Petrus tuntang murid je inyinta Yesus, tuntang hamauh dengan ewen, "Tuhan jari induan bara kubur, tuntang aku dia katawan hong kueh oloh mingkes ie." 3 Palus Petrus tuntang murid beken te haguet akan kubur. 4 Ewen due te hadari, tapi murid je beken labih capat bara Petrus, tuntang ie helo sampai intu kubur. 5 Ie manangkilik akan huang kubur tuntang mite benang halelek intu hete, tapi ie dia tame. 6 Simon Petrus manuntut bara likut, palus balalu tame akan huang kubur te. Ie mite benang halelek intu hete, 7 tapi benang je imeteng intu takolok Yesus jaton tokep hete malengkan imbalon beken ekae. 8 Limbah te tinai murid je labih helo sampai akan kubur te, tame kea. Ie mitee tuntang percaya. 9 (Sampai hong katika te ewen hindai harati taloh je tarasurat huangSurat Barasih je ie misik bara pampatei.) 10 Limbah te kare murid Yesus te buli. 11 Maria Magdalena mendeng intu baun kubur sambil manangis. Sambil manangis ie manangkilik akan huang kubur. 12 Palus mite due malekat hapakaian baputi. Ewen te mondok intu awan eka hantun Yesus, ije biti intu hila takoloke, tuntang je beken tinai intu hila paie. 13 Kare malekat te misek, "Ibu, mbuhen ibu manangis?" Maria tombah, "Tuhangku jari induan, tuntang aku dia katawan hong kueh oloh mingkes ie." 14 Limbah hamauh kalote, ie tampaliau akan likut tuntang mite Yesus mendeng intu hete. Tapi ie dia katawan je ie te Yesus. 15 Yesus misek dengae, "Ibu mbuhen manangis, ibu manggau eweh?" Maria manyangka ie te tukang kabun, jadi ie hamauh, "Pa, amon bapa je mindah ie bara hetoh, dohop sanan akangku hong kueh bapa mingkes ie, mangat aku tau manduae." 16 Yesus hamauh mite "Maria!" Maria tampaliau dengan Yesus palus hamauh hong basa Ibrani, "Rabuni!" (Rimae "Guru".) 17 "Ela mimbing aku," koan Yesus dengae, "awi aku hindai manalih Bapa. Tapi haguet, talih kare paharingku, tuntang sanan akan ewen je aku toh mandai' manalih Bapaku tuntang Bapa keton, Hatallangku tuntang Hatallan keton." 18 Maka Maria haguet mansanan akan kare murid Yesus je ie jari mite Tuhan tuntang Tuhan jari mansanan taloh handiai te akae. 19 Hong andau Minggo te kea, katika jari hamalem, kare murid Yesus hapumpong hong ije huma dengan kare bauntonggang ingunci, awi ewen mikeh dengan kare panguasa Yehudi. Maka Yesus salenga dumah nantekas tuntang mendeng intu bentok ewen tuntang hamauh, "Salamat akan keton." 20 Limbah hamauh kalote, ie mamparahan akan ewen lengee tuntang penda usoke. Hong katika mite Tuhan, ewen hanjak toto. 21 Palus Yesus hamauh sinde tinai dengan ewen, "Salamat akan keton. Kilau Bapa manyoho aku, kalote aku manyoho keton." 22 Palus ie mahimon tahasenge akan ewen tuntang hamauh, "Tarima toh Roh Hatalla. 23 Amon keton mampun dosan oloh, maka Hatalla kea mampun jete. Amon keton dia mampun dosan oloh, Hatalla kea dia mampun jete." 24 Tomas (Je inyewut "Hatatup"), ije biti bara duewalas murid Yesus, jaton hinje ewen awang beken metoh Yesus dumah. 25 Maka kare murid je beken hamauh dengan Tomas, "Ikei jari mite Tuhan!" Tapi Tomas tombah, "Amon aku hindai mite awan paku intu lengee, hindai majok tunjokku akan huang kare awan himang awi paku te tuntang hindai mingkes lengengku intu penda usoke, samasinde aku dia maku percaya." 26 Ije minggo tinai limbah te kare murid Yesus aton tinai hong eka te, tuntang Tomas aton kea dumah. Uras kare bauntonggang ingunci. Tapi Yesus dumah tuntang mendeng intu bentok ewen, palus hamauh, "Salamat akan keton." 27 Limbah te tinai Yesus hamauh dengan Tomas, "Ite lengengku, tuntang ajok tunjokm akan hetoh. Julok lengem tuntang ingkes intu penda usokku. Ela bembang tinai, tapi keleh percaya ih!" 28 Tomas hamauh dengan Yesus, "Tuhangku tuntang Hatallangku!" 29 Maka Yesus hamauh dengae, "Ikau percaya awi ikau jari mite aku. Salamat oloh je percaya aloh ie dia mite aku!" 30 Magon are tinai kare taloh heran beken je iawi Yesus intu taharep kare muride, tapi jaton inyurat huang surat toh. 31 Tapi taloh samandiai toh inyurat, uka keton percaya je Yesus te Raja Panyalamat, anak Hatalla, tuntang awi percaya huang ie keton mandino pambelom.
21:1 Limbah te Yesus mamparahan arepe sinde tinai intu Danau Tiberias akan kare muride. Hal te manjadi kalotoh: 2 Sinde andau Simon Petrus, Tomas je inyewut "Hatatup", Natanael bara Kana hong Galilea, ewen te anak Sebedeus tuntang due murid Yesus je beken, metohe hapumpong. 3 Koan Simon Petrus dengan je beken, "Aku handak haguet malauk." "Ikei omba," koan ewen dengae. Maka ewen haguet hapan arut. Tapi ije alem te ewen jaton dinon taloh en-en. 4 Katika matanandau nampara lembut, Yesus mendeng intu saran pantai, tapi ewen dia katawan jete Yesus. 5 Yesus hamauh dengan ewen, "O anak oloh, en ain keton aton lauk?" "Jaton," koan ewen tombah. 6 Yesus hamauh dengan ewen, "Birik jalan keton akan hila gantaun arut, kareh keton tau dinon lauk." Palus ewen mambirik jala te, tapi dia olih manjijite awi paham kare lauk intu huange. 7 Murid je inyinta Yesus hamauh dengan Petrus, "Jete Tuhan!" Katika Simon Petrus mahining jete Tuhan, ie mangkepan bajue (awi ie dia habaju) palus sewu akan danum. 8 Kare murid je beken manuntut ie hapan arut akan hunjun petak, palus manjijit jala je kontep awi lauk. Ewen dia pire kakejaue bara saran, kurang labih saratus meter ih. 9 Katika ewen mohon bara arut, ewen mite aton barah apui intu hete dengan lauk intu hunjue tuntang rote. 10 Yesus hamauh dengan ewen, "Coba imbit akan hetoh belahe lauk je harun keton dinoe." 11 Simon Petrus lumpat akan arut, palus manjijit jalae akan hunjun petak. Jalae te kontep awi lauk je hai-hai, samandiaie aton saratus lime puluh telo kongan. Tapi aloh lauk kare te, jalan ewen dia barabit. 12 Yesus hamauh dengan ewen, "Ayo itah kuman." Jaton ije biti bara kare muride bahanyi misek, "Bapa toh eweh?" Basa ewen te katawan je ie te Tuhan. 13 Limbah te tinai Yesus manokep ewen, manduan rote te, tuntang manenga te akan ewen. Ie mawie kalote kea dengan lauk te. 14 Jete kali je kateloe Yesus mamparahan arepe akan kare muride limbah ie impisik bara pampatei. 15 Limbah ewen kuman, Yesus hamauh dengan Simon Petrus, "Simon anak Yona, en ikau sinta aku labih bara ewen toh sinta aku?" "Iyoh, Tuhan," koan Petrus, "Tuhan katawan aku sinta Tuhan." Yesus hamauh dengae, "Keleh ikau mahaga kare anak tabiringku." 16 Tingkat je kaduee tinai Yesus misek dengae, "Simon anak Yona, en ikau sinta aku?" "Iyoh, Tuhan," koan Petrus tombah, "Tuhan katawan aku sinta Tuhan." Yesus hamauh dengae, "Keleh ikau mahaga kare tabiringku." 17 Tingkat je kateloe tinai Yesus misek dengae, "Simon anak Yona, en ikau sinta aku?" Petrus manjadi kapehe ateie awi Yesus misek dengae sampai telo kali. Maka Petrus tombah tinai, "Tuhan, Tuhan katawan taloh handiai. Tuhan katawan aku sinta Tuhan!" Palus Yesus hamauh dengae, "Keleh ikau mahaga kare tabiringku. 18 Toto haliai auhku toh: Metoh ikau magon tabela, ikau kabuat mameteng kahangm, tuntang haguet akan kueh bewei ikau handak. Tapi kareh amon ikau jari bakas, ikau manjulok lengem, tuntang oloh beken je mameteng ikau tuntang mimbit ikau akan eka je ikau dia handak manalihe." 19 (Hapan kare auh te Yesus mansanan kilen ampie Petrus kareh akan matei uka Hatalla impahai.) Limbah te Yesus hamauh dengan Petrus, "Has omba aku!" 20 Metoh Petrus tampaliau, ie mite intu hila likute murid je inyinta Yesus. (Ie te je mondok tokep Yesus metoh kuman tuntang misek dengae, "Tuhan, eweh je akan mandurhaka mawi Tuhan?") 21 Sana mite ie, Petrus misek dengan Yesus, "Tuhan, kilen ampie tahiu ie toh?" 22 Yesus tombah, "Paribasa aku handak ie tetep belom sampai aku dumah, jete dia urusan ayum. Tapi ikau keleh omba aku!" 23 Maka baritae manjadi tayap hong marak kare murid Yesus je murid te dia akan matei. Padahal Yesus dia manyewut murid te dia akan matei, malengkan: "paribasa aku handak ie tetep belom sampai aku dumah, jete dia urusan ayum." 24 Yohanes je manenga kasaksian tahiu kare kajadian toh. Ie kea je jari manyurate, tuntang itah katawan taloh je insanae te puna toto. 25 Magon are hal beken tinai je ilalus awi Yesus. Paribasa taloh handiai te inyurat mije-mije, angatku dia sukup eka hong hapus kalunen toh uka manyuang kakare buku je handak inyurat te.